Document ID: 32005R1043

ΚΑΝΟΝΙΣΜΌΣ (ΕΚ) αριθ. 1043/2005 ΤΗΣ ΕΠΙΤΡΟΠΉΣ
της 30ής Ιουνίου 2005
για την εφαρμογή του κανονισμού (ΕΚ) αριθ. 3448/93 του Συμβουλίου όσον αφορά το σύστημα χορήγησης επιστροφών κατά την εξαγωγή, και τα κριτήρια καθορισμού του ύψους τους, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγόμενων στο παράρτημα Ι της συνθήκης
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 3448/93 του Συμβουλίου, της 6ης Δεκεμβρίου 1993, για τον καθορισμό του καθεστώτος συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (1), και ιδίως το άρθρο 8 παράγραφος 3 πρώτο εδάφιο,
Εκτιμώντας τα ακόλουθα:
(1)
Ο κανονισμός (ΕΟΚ) αριθ. 3615/92 της Επιτροπής, της 15ης Δεκεμβρίου 1992, περί προσδιορισμού των ποσοτήτων των γεωργικών προϊόντων που λαμβάνονται υπόψη για τον υπολογισμό των επιστροφών σε περίπτωση εξαγωγής εμπορευμάτων που αναφέρονται στον κανονισμό (ΕΟΚ) αριθ. 3035/80 του Συμβουλίου (2), ο κανονισμός (ΕΚ) αριθ. 3223/93 της Επιτροπής, της 25ης Νοεμβρίου 1993, περί των στατιστικών στοιχείων σχετικά με τις επιστροφές που χορηγούνται κατά την εξαγωγή ορισμένων γεωργικών προϊόντων υπό μορφή εμπορευμάτων τα οποία υπάγονται στον κανονισμό (ΕΟΚ) αριθ. 3035/80 του Συμβουλίου (3), και ο κανονισμός (ΕΚ) αριθ. 1520/2000 της Επιτροπής, της 13ης Ιουλίου 2000, για τη θέσπιση κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους τους, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγόμενων στο παράρτημα I της συνθήκης (4), αφορούν όλοι την εξαγωγή ορισμένων γεωργικών προϊόντων υπό μορφή εμπορευμάτων μη υπαγόμενων στο παράρτημα I της συνθήκης. Οι περισσότεροι από αυτούς τους κανονισμούς έχουν τροποποιηθεί ουσιωδώς κατ’ επανάληψη. Είναι απαραίτητο να τροποποιηθούν όλοι οι εν λόγω κανονισμοί και, για λόγους σαφήνειας, απλούστευσης και διοικητικής αποτελεσματικότητας, είναι σκόπιμο οι εν λόγω κανονισμοί να αντικατασταθούν με έναν ενιαίο κανονισμό.
(2)
Οι κανονισμοί (ΕΟΚ) αριθ. 2771/75 (5), και (ΕΚ) αριθ. 1255/1999 (6), 1260/2001 (7), 1784/2003 (8) και 1785/2003 (9) του Συμβουλίου περί κοινής οργανώσεως αγοράς στους τομείς των αβγών, του γάλακτος και των γαλακτοκομικών προϊόντων, της ζάχαρης, των σιτηρών και του ρυζιού προβλέπουν ότι, εφόσον είναι αναγκαίο για να καταστεί δυνατή η εξαγωγή των σχετικών γεωργικών προϊόντων υπό μορφή ορισμένων μεταποιημένων εμπορευμάτων μη υπαγόμενων στο παράρτημα Ι της συνθήκης με βάση τις τιμές των προϊόντων αυτών στη διεθνή αγορά, η διαφορά μεταξύ αυτών τωv τιμών και των τιμών στην Κοινότητα μπορεί να καλύπτεται με επιστροφές κατά την εξαγωγή. Η χορήγηση των επιστροφών για το σύνολο των γεωργικών προϊόντων που εξάγονται υπό τη μορφή εμπορευμάτων μη υπαγόμενων στο παράρτημα Ι της συνθήκης πρέπει να υπόκειται σε κοινούς κανόνες.
(3)
Επιστροφές κατά την εξαγωγή πρέπει να καταβάλλονται για αγαθά τα οποία προκύπτουν άμεσα από βασικά προϊόντα, από προϊόντα που προκύπτουν από την επεξεργασία βασικών προϊόντων και από προϊόντα που εξομοιώνονται με μία από τις κατηγορίες αυτές. Πρέπει να καθορίζεται ο τρόπος με τον οποίο το ποσό της επιστροφής κατά την εξαγωγή καθορίζεται σε αυτές τις περιπτώσεις.
(4)
Για να εξασφαλίζεται η ορθή εφαρμογή των διατάξεων των κανονισμών για την κοινή οργάνωση των αγορών όσον αφορά τη χορήγηση επιστροφών κατά την εξαγωγή, αυτές οι επιστροφές δεν πρέπει να χορηγούνται για αγαθά από τρίτες χώρες που χρησιμοποιούνται στην παρασκευή αγαθών τα οποία εξάγονται αφού τέθηκαν σε ελεύθερη κυκλοφορία στην Κοινότητα.
(5)
Ο κανονισμός (ΕΚ) αριθ. 800/1999 της Επιτροπής (10) θεσπίζει κοινούς κανόνες για την εφαρμογή του συστήματος επιστροφών κατά την εξαγωγή στα γεωργικά προϊόντα. Ενδείκνυται, ωστόσο, να δοθούν ορισμένες διευκρινίσεις αναφορικά με την εφαρμογή των εν λόγω κανόνων σε εμπορεύματα που δεν υπάγονται στο παράρτημα Ι της συνθήκης.
(6)
Ο σεβασμός των διεθνών δεσμεύσεων που έχει προσυπογράψει η Κοινότητα προϋποθέτει ότι οι επιστροφές που χορηγούνται κατά την εξαγωγή γεωργικών προϊόντων ενσωματωμένων σε αγαθά που δεν καλύπτονται από το παράρτημα Ι της συνθήκης δεν πρέπει να υπερβαίνουν τις επιστροφές οι οποίες θα ήσαν καταβλητέες για τα προϊόντα αυτά, εάν αυτά εξάγονταν σε φυσική κατάσταση. Είναι, επομένως, αναγκαίο να λαμβάνεται το στοιχείο αυτό υπόψη για τον καθορισμό του ύψους της επιστροφής καθώς και για την κατάρτιση των κανόνων εξομοίωσης.
(7)
Ο κανονισμός (ΕΟΚ) αριθ. 2825/93 της Επιτροπής της 15ης Οκτωβρίου 1993 περί λεπτομερών κανόνων εφαρμογής του κανονισμού (ΕΟΚ) αριθ. 1766/92 του Συμβουλίου όσον αφορά τον καθορισμό και τη χορήγηση προσαρμοσμένων επιστροφών για τα σιτηρά που εξάγονται υπό μορφή οινοπνευματωδών ποτών (11) προβλέπει ότι το ποσοστό επιστροφής κατά την εξαγωγή είναι εκείνο που ισχύει κατά την ημερομηνία κατά την οποία τα σιτηρά τέθηκαν υπό έλεγχο για την παρασκευή οινοπνευματωδών ποτών. Επομένως η θέση υπό τελωνειακό έλεγχο των σιτηρών με σκοπό την παραγωγή των οινοπνευματωδών ποτών που αναφέρονται στο άρθρο 2 του κανονισμού (ΕΚ) αριθ. 2825/93 πρέπει να θεωρείται ισοδύναμη με την «εξαγωγή» όσον αφορά τη χορήγηση επιστροφών κατά την εξαγωγή.
(8)
Τα αλκοολούχα ποτά θεωρούνται λιγότερο ευαίσθητα από άλλα εμπορεύματα έναντι των τιμών των γεωργικών προϊόντων που χρησιμοποιούνται για την παραγωγή τους. Εντούτοις, το πρωτόκολλο 19 της πράξης προσχώρησης του Ηνωμένου Βασιλείου, της Ιρλανδίας και της Δανίας προβλέπει ότι πρέπει να ληφθούν τα απαραίτητα μέτρα ώστε να διευκολυνθεί η χρησιμοποίηση των κοινοτικών σιτηρών για την παραγωγή αλκοολούχων ποτών που έχουν ως βάση τα σιτηρά.
(9)
Για τις ανάγκες του προσδιορισμού των επιστροφών κατά την εξαγωγή το άμυλο από γεώμηλα πρέπει να εξομοιώνεται με το άμυλο αραβοσίτου. Θα πρέπει, ωστόσο, να υπάρχει η δυνατότητα καθορισμού ενός ειδικού ποσοστού επιστροφής για το άμυλο από γεώμηλα όταν, υπό τις συνθήκες που επικρατούν στην αγορά, η τιμή του είναι σημαντικά χαμηλότερη από την αντίστοιχη τιμή για το άμυλο αραβοσίτου.
(10)
Για να θεωρηθούν επιλέξιμα για επιστροφή, τα χρησιμοποιηθέντα γεωργικά προϊόντα και, κυρίως, τα εμπορεύματα που έχουν προκύψει με βάση τα προϊόντα αυτά, πρέπει να εξάγονται. Κάθε εξαίρεση από τον κανόνα αυτό πρέπει να ερμηνεύεται συσταλτικά. Ωστόσο, κατά τη διαδικασία παρασκευής των εν λόγω εμπορευμάτων, οι παραγωγοί υφίστανται ενδεχομένως απώλεια πρώτων υλών, για τις οποίες έχουν καταβάλει τις ισχύουσες στην Κοινότητα τιμές, ενώ οι εγκατεστημένοι εκτός Κοινότητας παραγωγοί υφίστανται απώλειες περιοριζόμενες στις τιμές της παγκόσμιας αγοράς: επιπροσθέτως, στη διάρκεια της διαδικασίας παρασκευής ορισμένων εμπορευμάτων, προκύπτουν υποπροϊόντα, των οποίων η αξία είναι σαφώς διαφορετική από την αξία του κύριου προϊόντος: σε ορισμένες περιπτώσεις, ορισμένα από τα υποπροϊόντα αυτά είναι δυνατό να χρησιμοποιηθούν μόνον ως ζωοτροφές: επομένως, πρέπει να θεσπιστούν κοινοί κανόνες για τον προσδιορισμό της έννοιας της ποσότητας των γεωργικών προϊόντων που πράγματι χρησιμοποιούνται κατά τη διαδικασία παρασκευής των εξαγόμενων εμπορευμάτων.
(11)
Πολλά εμπορεύματα, τα οποία παρασκευάζονται από συγκεκριμένη επιχείρηση υπό τεχνικές συνθήκες σαφώς καθορισμένες και με σταθερά χαρακτηριστικά και ποιότητα, αποτελούν αντικείμενο τακτικών εξαγωγών. Για να μειωθούν οι διατυπώσεις εξαγωγής, πρέπει να εφαρμόζεται για τα εν λόγω εμπορεύματα απλοποιημένη διαδικασία, βάσει της οποίας ο κατασκευαστής κοινοποιεί στις αρμόδιες αρχές τις πληροφορίες που οι αρχές αυτές κρίνουν αναγκαίες όσον αφορά τις συνθήκες παρασκευής των εμπορευμάτων αυτών. Στις περιπτώσεις κατά τις οποίες οι ποσότητες των γεωργικών προϊόντων που χρησιμοποιούνται πραγματικά στην παραγωγή εξαγόμενων αγαθών καταχωρίζονται από τις αρμόδιες αρχές, πρέπει να γίνεται πρόβλεψη για ετήσια επιβεβαίωση μιας τέτοιας καταχώρισης έτσι ώστε να μειώνονται οι κίνδυνοι που έχουν σχέση με την παράλειψη ανακοίνωσης των αλλαγών σε αυτές τις ποσότητες.
(12)
Πολλά γεωργικά προϊόντα υπόκεινται σε φυσική και εποχιακή μεταβλητότητα. Επομένως, το ποσοστό σε γεωργικά προϊόντα που εμπεριέχεται στα εξαγόμενα εμπορεύματα μπορεί να ποικίλλει σε μεγάλο βαθμό. Κατά συνέπεια, το ποσό της επιστροφής πρέπει να καθορίζεται βάσει των ποσοτήτων των εν λόγω προϊόντων που χρησιμοποιούνται πράγματι για την παρασκευή των εξαγόμενων εμπορευμάτων. Εντούτοις, για ορισμένα εμπορεύματα απλής και σχετικά σταθερής συνθέσεως, πρέπει, για λόγους απλούστευσης της διοικητικής διαδικασίας, να καθορίζεται το ποσό της επιστροφής βάσει κατ' αποκοπή καθοριζομένων ποσοτήτων των γεωργικών προϊόντων.
(13)
Είναι σκόπιμο για τον καθορισμό του ποσοστού επιστροφής για τα βασικά προϊόντα ή τα εξομοιούμενα προϊόντα πρέπει να λαμβάνονται υπόψη οι επιστροφές κατά την παραγωγή, οι ενισχύσεις ή τα άλλα εφαρμοστέα μέτρα ισοδύναμου αποτελέσματος, σύμφωνα με τις διατάξεις του σχετικού κανονισμού περί κοινής οργανώσεως αγοράς για το υπόψη προϊόν.
(14)
Ορισμένα αγαθά που παρουσιάζουν παρόμοια χαρακτηριστικά ενδέχεται να προκύπτουν με ποικίλες τεχνικές από διάφορα βασικά υλικά. Θα πρέπει να απαιτείται από τους εξαγωγείς να προσδιορίζουν τη φύση αυτών των βασικών υλικών και να προβαίνουν σε ορισμένες δηλώσεις όσον αφορά τις διαδικασίες παραγωγής εφόσον οι πληροφορίες αυτές είναι απαραίτητες για τον καθορισμό του δικαιώματος επιστροφών ή του κατάλληλου ποσοστού επιστροφής που πρέπει να εφαρμοστεί.
(15)
Είναι σκόπιμο κατά τον υπολογισμό των ποσοτήτων των γεωργικών προϊόντων που πραγματικά χρησιμοποιούνται να λαμβάνεται υπόψη η περιεκτικότητα σε ξηρή ύλη στην περίπτωση των αμύλων και ορισμένων σιροπιών γλυκόζης και μαλτοδεξτρίνης.
(16)
Στις περιπτώσεις κατά τις οποίες απαιτείται από την κατάσταση του παγκοσμίου εμπορίου, τις ειδικές απαιτήσεις ορισμένων αγορών ή διεθνείς εμπορικές συμφωνίες, πρέπει να είναι δυνατή η διαφοροποίηση της επιστροφής για ορισμένα αγαθά ανάλογα με τον προορισμό.
(17)
Η διαχείριση των ποσών των επιστροφών που είναι δυνατό να χορηγηθούν, κατά τη διάρκεια ενός δημοσιονομικού έτους, για την εξαγωγή ορισμένων γεωργικών προϊόντων υπό τη μορφή εμπορευμάτων που δεν υπάγονται στο παράρτημα Ι της συνθήκης, μπορεί να οδηγήσει στην ανάγκη καθορισμού διαφορετικών ποσοστών ύψους για τις εξαγωγές με ή χωρίς προκαθορισμό του ύψους των επιστροφών με βάση την εξέλιξη των αγορών στην Κοινότητα και σε παγκόσμιο επίπεδο.
(18)
Το ποσό των επιστροφών το οποίο μπορεί να χορηγηθεί κατά οποιοδήποτε δημοσιονομικό έτος περιορίζεται σύμφωνα με τις διεθνείς δεσμεύσεις τις οποίες έχει προσυπογράψει η Κοινότητα. Πάντως, οι εξαγωγές εμπορευμάτων εκτός του παραρτήματος Ι της συνθήκης πρέπει να πραγματοποιούνται με όρους εκ των προτέρων γνωστούς. Ιδιαίτερα, πρέπει να υπάρχει η δυνατότητα μιας επιβεβαίωσης ότι αυτές οι εξαγωγές είναι επιλέξιμες για επιστροφή συμβατή με τις κοινοτικές δεσμεύσεις. Εφόσον αυτό δε συμβαίνει, οι εξαγωγείς πρέπει να ενημερώνονται ικανοποιητικά εκ των προτέρων. Η έκδοση των πιστοποιητικών επιστροφής επιτρέπει την παρακολούθηση των αιτήσεων επιστροφών και εγγυάται στους κατόχους τους ότι θα τους χορηγηθούν επιστροφές μέχρι του ποσού για το οποίο εκδίδεται κάθε πιστοποιητικό, εφόσον πληρούν τους υπόλοιπους όρους που προβλέπονται στην κοινοτική νομοθεσία όσον αφορά τις επιστροφές. Πρέπει να θεσπισθούν μέτρα διαχείρισης για το καθεστώς έκδοσης πιστοποιητικών επιστροφών. Ιδιαίτερα, πρέπει να προβλεφθεί συντελεστής μείωσης ο οποίος θα εφαρμόζεται στις περιπτώσεις κατά τις οποίες οι αιτήσεις για πιστοποιητικά επιστροφών υπερβαίνουν τα διαθέσιμα ποσά. Σε ορισμένες περιπτώσεις πρέπει να προβλέπεται η αναστολή της έκδοσης πιστοποιητικών επιστροφών.
(19)
Τα πιστοποιητικά επιστροφής εξυπηρετούν την τήρηση των διεθνών δεσμεύσεων που έχει αναλάβει η Κοινότητα. Επιτρέπουν επίσης τον προκαθορισμό της επιστροφής που μπορεί να χορηγηθεί για γεωργικά προϊόντα που χρησιμοποιούνται για την παρασκευή εμπορευμάτων τα οποία εξάγονται σε τρίτες χώρες. Ο σκοπός αυτός διαφέρει, από ορισμένες απόψεις, από τους στόχους που επιδιώκονται με τις άδειες εξαγωγής οι οποίες εκδίδονται για βασικά προϊόντα που εξάγονται ως έχουν και τα οποία υπόκεινται σε διεθνείς δεσμεύσεις που συνεπάγονται ποσοτικούς περιορισμούς. Πρέπει, επομένως, να διευκρινιστεί ποιες από τις γενικές διατάξεις που ισχύουν για τις άδειες και τα πιστοποιητικά του γεωργικού τομέα και προβλέπονται σήμερα στον κανονισμό (ΕΚ) αριθ. 1291/2000 της Επιτροπής, της 9ης Ιουνίου 2000 για τις κοινές λεπτομέρειες εφαρμογής του καθεστώτος των πιστοποιητικών εισαγωγής, εξαγωγής και προκαθορισμού για τα γεωργικά προϊόντα (12) δεν πρέπει να εφαρμόζονται ως προς τα πιστοποιητικά επιστροφών.
(20)
Περαιτέρω, είναι απαραίτητο να προσδιορίζεται πώς πρέπει να εφαρμόζονται ορισμένες διατάξεις του κανονισμού (ΕΚ) αριθ. 1291/2000 στα πιστοποιητικά επιστροφών που έχουν σχέση με πιστοποιητικά καθορισμού της επιστροφής κατά την εξαγωγή εκ των προτέρων για τα οποία υποβάλλεται έκθεση σε σχέση με πρόσκληση υποβολής προσφορών που εκδίδεται σε τρίτη χώρα εισαγωγέα. Κατά το μεγαλύτερο μέρος τα ποσοστά επιστροφών καθορίζονται ή τροποποιούνται ημέρα Πέμπτη. Για να μειωθεί ο κίνδυνος υποβολής αιτήσεων προκαθορισμού επιστροφών για κερδοσκοπικούς λόγους, πρέπει να προβλέπεται ότι εφόσον μια αίτηση προκαθορισμού επιστροφής υποβάλλεται ημέρα Πέμπτη, η αίτηση πρέπει να θεωρείται ότι έχει υποβληθεί την επόμενη εργάσιμη ημέρα.
(21)
Πρέπει να καθοριστούν οι όροι αποδέσμευσης της εγγύησης που αφορά πιστοποιητικά τα οποία υπόκεινται στον κανονισμό (ΕΟΚ) αριθ. 2220/85 της Επιτροπής, της 22ας Ιουλίου 1985, για τον καθορισμό των κοινών λεπτομερειών εφαρμογής του καθεστώτος εγγυήσεων για τα γεωργικά προϊόντα (13). Πρέπει να καθοριστούν οι υποχρεώσεις που θεωρούνται ως πρωτογενείς απαιτήσεις, για τις οποίες συνιστάται εγγύηση, και να προσδιοριστούν τα στοιχεία που πρέπει να προσκομιστούν προς απόδειξη της εκπλήρωσης των υποχρεώσεων και την αποδέσμευση της σχετικής εγγύησης.
(22)
Είναι πολύ πιθανόν ότι θα ληφθούν αιτήσεις έκδοσης πιστοποιητικών για ποσά μεγαλύτερα από αυτά που μπορούν να χρησιμοποιηθούν. Θα πρέπει, ως εκ τούτου, να υποδιαιρείται το δημοσιονομικό έτος σε χρονικές περιόδους, ούτως ώστε να είναι εγγυημένη η δυνατότητα χορήγησης πιστοποιητικών τόσο στους οικονομικούς φορείς που εξάγουν στα τέλη του δημοσιονομικού έτους όσο και σε εκείνους τους φορείς οι οποίοι εξάγουν στις αρχές του εν λόγω έτους. Εφόσον είναι απαραίτητο, πρέπει να εφαρμόζεται ένας συντελεστής μείωσης σε όλα τα ποσά που ζητούνται στη διάρκεια συγκεκριμένης περιόδου.
(23)
Ορισμένα είδη εξαγωγών δεν υπόκεινται σε περιορισμούς ως προς την καταβολή επιστροφών, συνεπεία των διεθνών δεσμεύσεων της Κοινότητας. Οι εξαγωγές αυτές πρέπει να εξαιρούνται από κάθε υποχρέωση προσκόμισης πιστοποιητικού επιστροφής.
(24)
Στους περισσότερους εξαγωγείς επιστρέφονται ετησίως ποσά μικρότερα από 75 000 ευρώ. Λαμβανόμενες υπόψη μαζί, αυτές οι εξαγωγές αντιπροσωπεύουν μόνο ένα μικρό μέρος του συνολικού ποσού των επιστροφών που χορηγούνται για γεωργικά προϊόντα που εξάγονται υπό μορφή εμπορευμάτων μη υπαγομένων στο παράρτημα I της συνθήκης. Πρέπει να υπάρχει δυνατότητα απαλλαγής των εξαγωγών αυτών από την προσκόμιση πιστοποιητικού. Εντούτοις, για να αποφεύγεται η εκμετάλλευση είναι απαραίτητο να περιορίζεται η εφαρμογή αυτής της εξαίρεσης στο κράτος μέλος στο οποίο εδρεύει ο εξαγωγέας.
(25)
Πρέπει να προβλεφθεί η εφαρμογή ενός συστήματος ελέγχου με βάση την αρχή ότι ο εξαγωγέας πρέπει να δηλώνει τη δήλωση από τον εξαγωγέα στις αρμόδιες αρχές, κατά την πραγματοποίηση της εξαγωγής, των ποσοτήτων των προϊόντων που έχουν χρησιμοποιηθεί για την παρασκευή των εξαγόμενων εμπορευμάτων. Οι αρμόδιες αρχές πρέπει να λαμβάνουν τα μέτρα που κρίνουν αναγκαία προς επαλήθευση της ακρίβειας της δήλωσης αυτής.
(26)
Οι αρμόδιες αρχές οι οποίες είναι επιφορτισμένες με την επαλήθευση της δήλωσης του εξαγωγέα ενδέχεται να μην διαθέτουν επαρκή αιτιολογικά στοιχεία για να κάνουν αποδεκτή αυτή τη δήλωση των ποσοτήτων που έχουν χρησιμοποιηθεί, έστω και εάν αυτή η δήλωση βασίζεται σε χημική ανάλυση. Είναι πολύ πιθανό οι περιστάσεις αυτές να ανακύπτουν στις περιπτώσεις κατά τις οποίες τα προς εξαγωγή εμπορεύματα έχουν παραχθεί σε κράτος μέλος διαφορετικό από εκείνο που τα εξάγει. Επομένως, οι αρμόδιες αρχές του κράτους μέλους από το οποίο πραγματοποιείται η εξαγωγή του εμπορεύματος πρέπει να έχουν τη δυνατότητα, εάν παρίσταται η σχετική ανάγκη, να λαμβάνουν απευθείας από τις αρμόδιες αρχές των άλλων κρατών μελών όλες τις πληροφορίες που αφορούν τους όρους παρασκευής του εν λόγω εμπορεύματος, που είναι σε θέση να διαθέτουν οι αρχές αυτές.
(27)
Θα πρέπει να παρέχεται στις επιχειρήσεις η δυνατότητα, σε συνεννόηση με τις αρμόδιες αρχές του κράτους μέλους στο οποίο συντελείται η παραγωγή, να υποβάλουν απλουστευμένη δήλωση για τα προϊόντα που έχουν χρησιμοποιηθεί, υπό τη μορφή των συγκεντρωτικών ποσοτήτων των εν λόγω προϊόντων, με την προϋπόθεση ότι οι επιχειρήσεις τηρούν στη διάθεση των προαναφερομένων αρχών τα αναλυτικά στοιχεία για τα προϊόντα που έχουν χρησιμοποιηθεί.
(28)
Ο εξαγωγέας των εμπορευμάτων, ιδίως στις περιπτώσεις που αυτός δεν είναι ο κατασκευαστής τους, δεν είναι πάντοτε δυνατό να γνωρίζει με ακρίβεια τις ποσότητες των γεωργικών προϊόντων που έχουν χρησιμοποιηθεί, για τις οποίες δύναται να ζητήσει την καταβολή της επιστροφής. Εξαιτίας αυτού, ο εν λόγω εξαγωγέας δεν είναι πάντοτε σε θέση να υποβάλει τη δήλωση για τις εν λόγω ποσότητες. Θα πρέπει κατά συνέπεια να προβλεφθεί, εναλλακτικά, η εφαρμογή ενός συστήματος υπολογισμού των επιστροφών, την προσφυγή στο οποίο θα δύναται να ζητήσει ο ενδιαφερόμενος, και το οποίο θα περιορίζεται σε ορισμένα εμπορεύματα, με βάση τη χημική ανάλυση των εν λόγω εμπορευμάτων, σύμφωνα με ένα πίνακα αντιστοιχιών ο οποίος θα καταρτίζεται για το σκοπό αυτό.
(29)
Με τον κανονισμό (ΕΚ) αριθ. 2571/97 της Επιτροπής, της 15ης Δεκεμβρίου 1997 σχετικά με την πώληση σε μειωμένη τιμή βουτύρου και τη χορήγηση ενίσχυσης στην κρέμα γάλακτος, στο βούτυρο και στο συμπυκνωμένο βούτυρο που προορίζονται για την παρασκευή προϊόντων ζαχαροπλαστικής, παγωτών και άλλων προϊόντων διατροφής (14) επιτρέπεται η παράδοση βουτύρου και κρέμας γάλακτος σε μειωμένη τιμή στις βιομηχανίες που παρασκευάζουν ορισμένα εμπορεύματα. Αυτό πρέπει να ληφθεί υπόψη εφόσον παρέχεται το ευεργέτημα του υπολογισμού της επιστροφής βάσει χημικών αναλύσεων.
(30)
Το άρθρο 21 του κανονισμού (ΕΚ) αριθ. 800/1999 προβλέπει ότι καμία επιστροφή δε χορηγείται για προϊόντα τα οποία δεν είναι ποιότητας υγιούς, ανόθευτης και σύμφωνης με τα συναλλακτικά ήθη κατά την ημέρα αποδοχής της δήλωσης εξαγωγής. Για να εξασφαλίζεται η ομοιόμορφη εφαρμογή του κανόνα αυτού πρέπει να διευκρινίζεται ότι για τη χορήγηση μιας επιστροφής σε προϊόντα που αναφέρονται στο άρθρο 1 της οδηγίας 92/46/ΕΟΚ του Συμβουλίου, της 16ης Ιουνίου 1992, για τη θέσπιση των υγειονομικών κανόνων για την παραγωγή και την εμπορία νωπού γάλακτος, θερμικά επεξεργασμένου γάλακτος και προϊόντων με βάση το γάλα (15), ή στο άρθρο 1 της οδηγίας 89/437/ΕΟΚ του Συμβουλίου, της 20ής Ιουνίου 1989, σχετικά με τα προβλήματα υγείας και υγιεινής όσον αφορά την παραγωγή και τη διάθεση στην αγορά των προϊόντων αβγών (16), και εμφαίνονται στο παράρτημα ΙΙ του παρόντος κανονισμού, τα οικεία προϊόντα πρέπει να παρασκευάζονται σύμφωνα με τις απαιτήσεις των εν λόγω οδηγιών και να φέρουν την απαιτούμενη σφραγίδα υγειονομικού ελέγχου.
(31)
Το άρθρο 31, παράγραφος 10, του κανονισμού (ΕΚ) αριθ. 1255/1999 εφόσον μελετηθεί σε συνδυασμό με το άρθρο του 31, παράγραφος 12, περιορίζει την απαίτηση, να είναι τα προϊόντα γάλακτος για τα οποία καταβάλλεται επιστροφή κατά την εξαγωγή κοινοτικής προέλευσης, σε ορισμένα εμπορεύματα τα οποία έχουν μεγάλη περιεκτικότητα γάλακτος. Είναι επομένως σκόπιμο να προβλεφθούν μέτρα για την εφαρμογή και την παρακολούθηση αυτής της απαίτησης.
(32)
Το άρθρο 28 του κανονισμού (ΕΚ) αριθ. 800/1999 περιορίζει την περίοδο κατά την οποία βασικά γεωργικά προϊόντα ή εμπορεύματα μπορούν να παραμείνουν υπό καθεστώς προχρηματοδότησης της επιστροφής μέχρι τη λήξη της ισχύος της άδειας εξαγωγής. Εντούτοις, τα πιστοποιητικά επιστροφών που εκδόθηκαν προς το τέλος της δημοσιονομικής περιόδου έχουν συντομότερη προθεσμία ισχύος, η οποία, λόγω των διεθνών υποχρεώσεων της Κοινότητας, δε μπορεί να επεκταθεί πέραν της 30ής Σεπτεμβρίου. Για να εξασφαλίζεται επαρκής ευελιξία έτσι ώστε οι εξαγωγείς να είναι σε θέση να χρησιμοποιούν πλήρως τα πιστοποιητικά επιστροφών σύντομης διάρκειας ισχύος, είναι σκόπιμο να θεσπιστούν ειδικές διατάξεις όσον αφορά τα εν λόγω πιστοποιητικά στο μέτρο που αυτά περιορίζουν το χρονικό διάστημα κατά το οποίο βασικά γεωργικά προϊόντα ή εμπορεύματα μπορούν να παραμείνουν υπό καθεστώς προχρηματοδότησης της επιστροφής μέχρι τη λήξη της ισχύος της άδειας εξαγωγής.
(33)
Είναι σκόπιμο να εξασφαλιστεί η ομοιόμορφη εφαρμογή σε όλη την Κοινότητα των διατάξεων σχετικά με τη χορήγηση των επιστροφών στον τομέα των εμπορευμάτων που δεν υπάγονται στο παράρτημα Ι της συνθήκης. Προς το σκοπό αυτό, κάθε κράτος μέλος θα πρέπει να ενημερώνει τα υπόλοιπα κράτη μέλη, μέσω της Επιτροπής, σχετικά με τις ρυθμίσεις παρακολούθησης που εφαρμόζονται στην επικράτειά του για τα διάφορα είδη εξαγόμενων εμπορευμάτων.
(34)
Έχει ουσιώδη σημασία να είναι η Επιτροπή σε θέση να παρακολουθεί ικανοποιητικά τα μέτρα που λαμβάνονται όσον αφορά τις χορηγούμενες επιστροφές κατά την εξαγωγή. Κατά συνέπεια, η Επιτροπή πρέπει να έχει στη διάθεσή της ορισμένες στατιστικές πληροφορίες, οι οποίες θα πρέπει να της διαβιβάζονται από τις αρμόδιες αρχές των κρατών μελών. Είναι απαραίτητο να προσδιορίζεται η μορφή και το περιεχόμενο αυτών των πληροφοριών.
(35)
Πρέπει να χορηγηθεί επαρκής χρόνος για την μετάβαση από τις διοικητικές ρυθμίσεις σχετικά με τα πιστοποιητικά επιστροφής σύμφωνα με τον κανονισμό (ΕΚ) αριθ. 1520/2000 στις διοικητικές ρυθμίσεις που προβλέπονται στον παρόντα κανονισμό. Κατά συνέπεια, ο παρών κανονισμός πρέπει να εφαρμόζεται στις αιτήσεις που υποβάλλονται από τις 8 Ιουλίου 2005 για πιστοποιητικά προς χρήση από την 1η Οκτωβρίου 2005.
(36)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης των οριζόντιων θεμάτων που σχετίζονται με τις συναλλαγές μεταποιημένων γεωργικών προϊόντων που δεν υπάγονται στο παράρτημα I της συνθήκης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΑΝΤΙΚΕΙΜΕΝΟ ΚΑΙ ΟΡΙΣΜΟΙ
Άρθρο 1
1. Ο παρών κανονισμός θεσπίζει τους κανόνες εφαρμογής του κανονισμού (ΕΚ) αριθ. 3448/93 όσον αφορά το σύστημα χορήγησης επιστροφών κατά την εξαγωγή που έχει καθιερωθεί σύμφωνα με τον κανονισμό (ΕΟΚ) αριθ. 2771/75, τον κανονισμό (ΕΚ) αριθ. 1255/1999, τον κανονισμό (ΕΚ) αριθ. 1260/2001, τον κανονισμό (ΕΚ) αριθ. 1784/2003 και τον κανονισμό (ΕΚ) αριθ. 1785/2003.
Εφαρμόζεται επί των εξαγωγών των βασικών προϊόντων που παρατίθενται στο παράρτημα I του παρόντος κανονισμού, (εφεξής «βασικά προϊόντα»), επί των προϊόντων που προέρχονται από τη μεταποίηση αυτών ή των προϊόντων που εξομοιούνται προς μία από αυτές τις δύο κατηγορίες σύμφωνα με το άρθρο 3 του παρόντος κανονισμού, εφόσον τα εν λόγω προϊόντα εξάγονται υπό μορφή εμπορευμάτων μη υπαγόμενων στο παράρτημα Ι της συνθήκης αλλά παρατίθενται σε οιοδήποτε από τα ακόλουθα παραρτήματα:
α)
στο παράρτημα I του κανονισμού (ΕΟΚ) αριθ. 2771/75·
β)
στο παράρτημα II του κανονισμού (ΕΚ) αριθ. 1255/1999·
γ)
στο παράρτημα V του κανονισμού (ΕΚ) αριθ. 1260/2001·
δ)
στο παράρτημα III του κανονισμού (ΕΚ) αριθ. 1784/2003·
ε)
στο παράρτημα IV του κανονισμού (ΕΚ) αριθ. 1785/2003.
Τα εν λόγω εμπορεύματα, εφεξής «εμπορεύματα», παρατίθενται στο παράρτημα II του παρόντος κανονισμού.
2. Η επιστροφή κατά την εξαγωγή που αναφέρεται στην παράγραφο 1 δε χορηγείται για τα εμπορεύματα τα οποία έχουν τεθεί σε ελεύθερη κυκλοφορία κατά την έννοια του άρθρου 24 της συνθήκης και τα οποία επανεξάγονται.
Δε χορηγείται επιστροφή για τα εμπορεύματα αυτά όταν εξάγονται μεταποιημένα ή ενσωματωμένα σε άλλο εμπόρευμα.
3. Με εξαίρεση τα σιτηρά, δε χορηγείται επιστροφή για τα προϊόντα που χρησιμοποιούνται στην παρασκευή αλκοόλης η οποία περιέχεται στα οινοπνευματώδη ποτά που αναφέρονται στο παράρτημα II στον κωδικό ΣΟ 2208.
Άρθρο 2
1. Για την εφαρμογή του παρόντος κανονισμού ισχύουν οι ακόλουθοι ορισμοί:
1)
«δημοσιονομική περίοδος»: το χρονικό διάστημα από την 1η Οκτωβρίου έως την 30ή Σεπτεμβρίου του επόμενου έτους·
2)
«δημοσιονομικό έτος»: το χρονικό διάστημα από την 16η Οκτωβρίου έως την 15η Οκτωβρίου του επόμενου έτους·
3)
«επισιτιστική βοήθεια»: δραστηριότητες επισιτιστικής βοήθειας που πληρούν τις προϋποθέσεις οι οποίες καθορίζονται στο άρθρο 10 παράγραφος 4 της συμφωνίας για τη γεωργία, που συνάφθηκε κατά τις πολυμερείς εμπορικές διαπραγματεύσεις του Γύρου της Ουρουγουάης, εφεξής «η συμφωνία»·
4)
«υπολείμματα»: τα προϊόντα που προκύπτουν από τη σχετική διαδικασία μεταποίησης, που έχουν σύσταση σαφώς διαφορετική από εκείνη των πράγματι εξαγομένων εμπορευμάτων και τα οποία δεν είναι δυνατό να διατεθούν στο εμπόριο·
5)
«υποπροϊόντα»: τα προϊόντα ή εμπορεύματα τα οποία προκύπτουν κατά τη σχετική διαδικασία μεταποίησης, που έχουν σύσταση ή χαρακτηριστικά σαφώς διαφορετικά από εκείνα των πράγματι εξαγομένων εμπορευμάτων και τα οποία είναι δυνατό να διατεθούν στο εμπόριο·
6)
«απώλειες»: οι ποσότητες προϊόντων ή εμπορευμάτων που προκύπτουν από τη σχετική διαδικασία μεταποίησης, ήδη από το στάδιο κατά το οποίο τα γεωργικά προϊόντα χρησιμοποιούνται μη κατεργασμένα κατά την παραγωγή, εκτός από τις ποσότητες των εμπορευμάτων τα οποία πραγματικά εξάγονται και εκτός των υπολειμμάτων και των υποπροϊόντων, και τα οποία δε μπορούν να διατεθούν στο εμπόριο·
2. Για τους σκοπούς των σημείων 4, 5 και 6 της παραγράφου 1, τα προϊόντα που προκύπτουν κατά τη διάρκεια της σχετικής διαδικασίας μεταποίησης, έχουν διαφορετική σύσταση από το πράγματι εξαγόμενο εμπόρευμα και πωλούνται έναντι τιμήματος, το οποίο αντιστοιχεί αποκλειστικά στις δαπάνες που συνεπάγεται η απομάκρυνσή τους, δε θεωρούνται εμπορεύσιμα.
Για τους σκοπούς του σημείου 6 της παραγράφου 1, τα προϊόντα ή τα εμπορεύματα που προκύπτουν κατά τη διάρκεια της σχετικής διαδικασίας μεταποίησης και τα οποία μπορούν να διατεθούν, είτε έναντι πληρωμής είτε όχι, μόνον ως ζωοτροφές, εξομοιώνονται προς απώλειες.
Άρθρο 3
1. Το άμυλο γεωμήλων του κωδικού ΣΟ 1108 13 00, το οποίο λαμβάνεται απευθείας από γεώμηλα, με την εξαίρεση των υποπροϊόντων, εξομοιώνεται με ένα προϊόν το οποίο προέρχεται από τη μεταποίηση του αραβοσίτου.
2. Ο ορός γάλακτος των κωδικών ΣΟ 0404 10 48 έως 0404 10 62, μη συμπυκνωμένος, κατεψυγμένος ή μη, εξομοιώνεται προς ορό γάλακτος σε σκόνη, όπως αναφέρεται στο παράρτημα I, εφεξής «ομάδα προϊόντων 1»·
3. Τα ακόλουθα προϊόντα εξομοιούνται προς γάλα σε σκόνη με περιεκτικότητα κατά βάρος σε λιπαρές ουσίες κατώτερη ή ίση με 1,5 %, όπως αναφέρεται στο παράρτημα I, εφεξής «ομάδα προϊόντων 2»:
α)
το γάλα και τα γαλακτοκομικά προϊόντα των κωδικών ΣΟ 0403 10 11, 0403 90 51 και 0404 90 21, μη συμπυκνωμένα και χωρίς προσθήκη ζάχαρης ή άλλων γλυκαντικών ουσιών, έστω και κατεψυγμένα, με περιεκτικότητα κατά βάρος σε λιπαρές ύλες προερχόμενες από το γάλα κάτω του 0,1 %,
β)
το γάλα και τα γαλακτοκομικά προϊόντα των κωδικών ΣΟ 0403 10 11, 0403 90 11 και 0404 90 21, σε σκόνη, σε κόκκους ή σε άλλη στερεή μορφή, χωρίς προσθήκη ζάχαρης ή άλλων γλυκαντικών ουσιών, με περιεκτικότητα κατά βάρος σε λιπαρές ύλες προερχόμενες από το γάλα κάτω του 1,5 %.
4. Τα ακόλουθα προϊόντα εξομοιούνται προς γάλα σε σκόνη με περιεκτικότητα κατά βάρος σε λιπαρές ουσίες 26 %, που εμφαίνεται στο παράρτημα I, εφεξής «ομάδα προϊόντων 3»:
α)
το γάλα, η κρέμα γάλακτος (ανθόγαλα) και τα γαλακτοκομικά προϊόντα των κωδικών ΣΟ 0403 10 11, 0403 10 13, 0403 90 51, 0403 90 53, 0404 90 21 και 0404 90 23, μη συμπυκνωμένα, χωρίς προσθήκη ζάχαρης ή άλλων γλυκαντικών ουσιών, έστω και κατεψυγμένα, με περιεκτικότητα κατά βάρος σε λιπαρές ύλες προερχόμενες από το γάλα άνω του 0,1 % αλλά κάτω του 6 %,
β)
το γάλα, η κρέμα γάλακτος και τα γαλακτοκομικά προϊόντα των κωδικών ΣΟ 0403 10 11, 0403 10 13, 0403 10 19, 0403 90 13, 0403 90 19, 0404 90 23 και 0404 90 29, σε σκόνη, σε κόκκους ή σε άλλη στερεή μορφή, χωρίς προσθήκη ζάχαρης ή άλλων γλυκαντικών, με κατά βάρος περιεκτικότητα σε λιπαρές ύλες του γάλακτος άνω του 1,5 % αλλά κάτω του 45 %,
Εντούτοις, εάν το μέρος το επιθυμεί, τα προϊόντα που αναφέρονται στα σημεία α) και β) του πρώτου εδαφίου, μπορούν, κατόπιν συμφωνίας της αρμόδιας αρχής, να εξομοιούνται προς:
α)
ομάδα προϊόντων 2, όσον αφορά το μη λιπαρό μέρος της περιεκτικότητας του προϊόντος σε ξηρή ύλη·
β)
το βούτυρο όπως αναφέρεται στο παράρτημα I, εφεξής «ομάδα προϊόντων 6», όσον αφορά το μέρος του προϊόντος σε λιπαρές ουσίες γάλακτος.
5. Τα ακόλουθα προϊόντα εξομοιούνται προς τα προϊόντα της ομάδας προϊόντων 6:
α)
το γάλα, η κρέμα γάλακτος και τα γαλακτοκομικά προϊόντα των κωδικών ΣΟ 0403 10 19, 0403 90 59, 0404 90 23 και 0404 90 29, μη συμπυκνωμένα και χωρίς προσθήκη ζάχαρης ή άλλων γλυκαντικών, με κατά βάρος περιεκτικότητα σε λιπαρές ύλες του γάλακτος άνω του 6 %,
β)
το γάλα, η κρέμα γάλακτος και τα γαλακτοκομικά προϊόντα των κωδικών ΣΟ 0403 10 19, 0403 90 19 και 0404 90 29, σε σκόνη, σε κόκκους ή σε άλλη στερεή μορφή, χωρίς προσθήκη ζάχαρης ή άλλων γλυκαντικών, με κατά βάρος περιεκτικότητα σε λιπαρές ύλες του γάλακτος ίση ή υψηλότερη από 45 %,
γ)
το βούτυρο και οι άλλες λιπαρές ύλες του γάλακτος, με κατά βάρος περιεκτικότητα σε λιπαρές ύλες προερχόμενες από το γάλα διάφορη του 82 % και πάντως ίση ή υψηλότερη από 62 %, των κωδικών ΣΟ 0405 10, 0405 20 90, 0405 90 10, 0405 90 90.
6. Το γάλα, η κρέμα γάλακτος και τα γαλακτοκομικά προϊόντα των κωδικών ΣΟ 0403 10 11 έως 0403 10 19, 0403 90 51 έως 0403 90 59 και 0404 90 21 έως 0404 90 29, συμπυκνωμένα πλην σκόνης, κόκκων ή άλλης στέρεης μορφής χωρίς προσθήκη ζάχαρης ή άλλων γλυκαντικών, όσον αφορά το μη λιπαρό μέρος της περιεκτικότητας σε ξηρή ύλη αυτού του προϊόντος, εξομοιώνονται προς τα προϊόντα της ομάδας προϊόντων 2. Όσον αφορά το μέρος λιπαρών ουσιών γάλακτος ενός τέτοιου προϊόντος, αυτό εξομοιώνεται προς τα προϊόντα της ομάδας προϊόντων 6.
Το πρώτο εδάφιο εφαρμόζεται επίσης στο τυρί και στο τυρόπηγμα.
7. Το αποφλοιωμένο ρύζι που υπάγεται στον κωδικό 1006 20 και το ημιλευκασμένο ρύζι που υπάγεται στους κωδικούς ΣΟ 1006 30 21 έως 1006 30 48 εξομοιούνται προς το εξ ολοκλήρου λευκασμένο ρύζι που υπάγεται στους κωδικούς ΣΟ 1006 30 61 έως 1006 30 98.
8. Τα ακόλουθα προϊόντα, εφόσον πληρούν τις προϋποθέσεις επιλεξιμότητας για επιστροφή που καθορίζονται στον κανονισμό (ΕΚ) αριθ. 1260/2001 και στον κανονισμό (ΕΚ) αριθ. 2135/95 της Επιτροπής (17), εφόσον εξάγονται μη κατεργασμένα, εξομοιούνται προς τη λευκή ζάχαρη που υπάγεται στον κωδικό ΣΟ 1701 99 10:
α)
η ακατέργαστη ζάχαρη τεύτλων ή ζαχαροκάλαμου, του κωδικού ΣΟ 1701 11 90 ή του κωδικού ΣΟ 1701 12 90, που περιέχει κατά βάρος σε ξηρά κατάσταση 92 %, τουλάχιστον, ζαχαρόζη προσδιορισμένη με πολωσιμετρική μέθοδο,
β)
η ζάχαρη των κωδικών ΣΟ 1701 91 00 ή 1701 99 90,
γ)
τα προϊόντα που αναφέρονται στο άρθρο 1 παράγραφος 1 στοιχείο δ) του κανονισμού (ΕΚ) αριθ. 1260/2001, με εξαίρεση τα μείγματα που λαμβάνονται εν μέρει από τα προϊόντα που εμπίπτουν στις διατάξεις του κανονισμού (ΕΚ) αριθ. 1784/2003,
δ)
τα προϊόντα που αναφέρονται στο άρθρο 1 παράγραφος 1 στοιχεία στ) και ζ) του κανονισμού (ΕΚ) αριθ. 1260/2001, με εξαίρεση τα μείγματα που λαμβάνονται εν μέρει από τα προϊόντα που εμπίπτουν στις διατάξεις του κανονισμού (ΕΚ) αριθ. 1784/2003.
Άρθρο 4
Ο κανονισμός (ΕΚ) αριθ. 800/1999 εφαρμόζεται επιπροσθέτως προς τις διατάξεις του παρόντος κανονισμού.
ΚΕΦΑΛΑΙΟ II
ΕΠΙΣΤΡΟΦΕΣ ΚΑΤΑ ΤΙΣ ΕΞΑΓΩΓΕΣ
ΤΜΗΜΑ 1
Μέθoδoς υπoλoγισμoύ
Άρθρο 5
1. Το ποσό της επιστροφής που χορηγείται για την ποσότητα, η οποία προσδιορίζεται σύμφωνα με τις διατάξεις του Τμήματος 2, για καθένα από τα βασικά προϊόντα που εξάγονται υπό τη μορφή ίδιων εμπορευμάτων, προκύπτει από τον πολλαπλασιασμό της εν λόγω ποσότητας με το ποσοστό της σχετικής επιστροφής για το εξεταζόμενο βασικό προϊόν το οποίο υπολογίζεται ανά μονάδα βάρους, σύμφωνα με το Τμήμα 3.
2. Στις περιπτώσεις κατά τις οποίες, σύμφωνα με το άρθρο 15 παράγραφος 2, μπορούν να καθορίζονται διαφορετικά ποσοστά επιστροφών για συγκεκριμένο βασικό προϊόν, υπολογίζεται ένα ξεχωριστό ποσό για καθεμία από τις ποσότητες του βασικού προϊόντος για το οποίο υπάρχει διαφορετικό ποσοστό επιστροφής.
3. Όταν πρόκειται για εμπόρευμα που έχει χρησιμοποιηθεί για την παρασκευή εξαγόμενου εμπορεύματος, το ποσοστό επιστροφής το οποίο λαμβάνεται υπόψη για τον υπολογισμό του ποσού που αντιστοιχεί σε καθένα από τα βασικά προϊόντα, στα προϊόντα που προέρχονται από την μεταποίησή τους ή στα προϊόντα που εξομοιώνονται με μία από τις κατηγορίες αυτές σύμφωνα με το άρθρο 3, τα οποία χρησιμοποιήθηκαν για την παρασκευή του εξαγόμενου εμπορεύματος, είναι το ποσοστό που εφαρμόζεται σε περίπτωση εξαγωγής του προαναφερόμενου εμπορεύματος ως έχει.
ΤΜΗΜΑ 2
Ποσότητα αναφοράς
Άρθρο 6
Όσον αφορά τα εμπορεύματα, η ποσότητα καθενός από τα βασικά προϊόντα που πρέπει να χρησιμεύει ως βάση για τον υπολογισμό του ποσού επιστροφής [εφεξής «η ποσότητα αναφοράς»], καθορίζεται σύμφωνα με τα άρθρα 7, 8 και 9, εκτός από τις περιπτώσεις κατά τις οποίες γίνεται αναφορά στο παράρτημα III ή τις περιπτώσεις κατά τις οποίες εφαρμόζεται το δεύτερο εδάφιο του άρθρου 51.
Άρθρο 7
Στην περίπτωση της χρησιμοποίησης βασικού προϊόντος μη κατεργασμένου ή εξομοιούμενου προϊόντος, η ποσότητα αναφοράς είναι η ποσότητα η οποία πράγματι χρησιμοποιείται για την παρασκευή των εξαγόμενων προϊόντων, λαμβανομένων υπόψη των συντελεστών μετατροπής που καθορίζονται στο παράρτημα VII.
Άρθρο 8
Στην περίπτωση χρησιμοποίησης προϊόντος που καλύπτεται από το άρθρο 1 του κανονισμού (ΕΚ) αριθ. 1784/2003 ή από τον κανονισμό (ΕΚ) αριθ. 1785/2003, η ποσότητα αναφοράς είναι η ποσότητα η οποία πράγματι χρησιμοποιείται κατά την παρασκευή των εξαγόμενων εμπορευμάτων, προσαρμοσμένη έτσι ώστε να αντιστοιχεί προς την ποσότητα του βασικού προϊόντος εφαρμόζοντας τους συντελεστές που καθορίζονται στο παράρτημα V του παρόντος κανονισμού, εφόσον το συγκεκριμένο προϊόν συντρέχει μία από τις ακόλουθες προϋποθέσεις:
α)
είτε προέρχεται από τη μεταποίηση βασικού προϊόντος ή προϊόντος που εξομοιώνεται με το εν λόγω βασικό προϊόν,
β)
είτε εξομοιώνεται με προϊόν προερχόμενο από τη μεταποίηση βασικού προϊόντος,
γ)
είτε προέρχεται από τη μεταποίηση προϊόντος που εξομοιώνεται με προϊόν το οποίο έχει προκύψει από τη μεταποίηση βασικού προϊόντος.
Ωστόσο, όσον αφορά την αλκοόλη σιτηρών που περιέχεται στα οινοπνευματώδη ποτά του κωδικού ΣΟ 2208, η ποσότητα αναφοράς ανέρχεται σε 3,4 χιλιόγραμμα κριθαριού ανά % vol αλκοόλης που προέρχεται από σιτηρά ανά εκατόλιτρο του εξαγόμενου οινοπνευματώδους ποτού.
Άρθρο 9
Με την επιφύλαξη του άρθρου 11, στην περίπτωση της χρήσης ενός από τα ακόλουθα προϊόντα, η ποσότητα αναφοράς για το καθένα από τα εν λόγω βασικά προϊόντα, είναι ίση προς την ποσότητα που καθορίζεται από τις αρμόδιες αρχές σύμφωνα με το άρθρο 49:
α)
προϊόν μη καλυπτόμενο από το παράρτημα Ι της συνθήκης, το οποίο προκύπτει από την επεξεργασία προϊόντος που αναφέρεται στα άρθρα 7 ή 8 του παρόντος κανονισμού·
β)
προϊόν το οποίο προκύπτει από την ανάμειξη ή/και τη μεταποίηση πολλών προϊόντων που αναφέρονται στα άρθρα 7 ή 8 ή προϊόντων που αναφέρονται στο στοιχείο α) του παρόντος εδαφίου.
Η ποσότητα αναφοράς καθορίζεται βάσει της ποσότητας του προϊόντος που πράγματι χρησιμοποιείται για την παρασκευή των εξαγόμενων εμπορευμάτων. Για τον υπολογισμό της ποσότητας αυτής εφαρμόζονται οι συντελεστές μετατροπής που αναφέρονται στο παράρτημα VII ή, κατά περίπτωση, οι ιδιαίτεροι κανόνες υπολογισμού, οι σχέσεις ισοδυναμίας ή οι συντελεστές που προβλέπονται στο άρθρο 8.
Εντούτοις ως προς τα οινοπνευματώδη ποτά με βάση σιτηρά που περιέχονται στα οινοπνευματώδη προϊόντα του κωδικού ΣΟ 2208, η ποσότητα αναφοράς ανέρχεται σε 3,4 χιλιόγραμμα κριθής ανά % vol αλκοόλης που προέρχεται από σιτηρά ανά εκατόλιτρο εξαγόμενου οινοπνευματώδους ποτού.
Άρθρο 10
Για την εφαρμογή των άρθρων 6 έως 9, θεωρείται ότι πράγματι χρησιμοποιούνται τα προϊόντα που έχουν χρησιμοποιηθεί ακατέργαστα κατά την παρασκευή του εξαγόμενου εμπορεύματος. Εφόσον, κατά τη διάρκεια μίας από τις φάσεις παρασκευής αυτού του εμπορεύματος, το ίδιο το βασικό προϊόν μεταποιείται σε άλλο, περισσότερο επεξεργασμένο βασικό προϊόν που χρησιμοποιείται σε μεταγενέστερη φάση, μόνο το δεύτερο βασικό προϊόν θεωρείται ότι έχει πράγματι χρησιμοποιηθεί.
Οι ποσότητες προϊόντων που έχουν πράγματι χρησιμοποιηθεί υπό την έννοια του πρώτου εδαφίου, πρέπει να προσδιορίζονται για κάθε εξαγόμενο εμπόρευμα.
Ωστόσο, σε περίπτωση εξαγωγών που διενεργούνται σε τακτική βάση και αφορούν εμπορεύματα τα οποία παρασκευάζονται από συγκεκριμένη επιχείρηση με σαφώς καθορισμένες τεχνικές και έχουν σταθερά χαρακτηριστικά και ποιότητα, οι ποσότητες αυτές είναι δυνατόν, κατόπιν συμφωνίας των αρμοδίων αρχών, να καθορίζονται είτε βάσει του τύπου παρασκευής των εν λόγω εμπορευμάτων είτε βάσει του μέσου όρου των ποσοτήτων των προϊόντων που χρησιμοποιήθηκαν κατά τη διάρκεια ορισμένης περιόδου για την παρασκευή δεδομένης ποσότητας των εμπορευμάτων αυτών. Οι ποσότητες προϊόντων που προσδιορίζονται κατ' αυτόν τον τρόπο λαμβάνονται υπόψη ως βάση υπολογισμού μέχρις ότου μεταβληθούν οι συνθήκες παρασκευής των εξεταζόμενων εμπορευμάτων.
Οι ποσότητες προϊόντων που προσδιορίζονται κατ' αυτόν τον τρόπο επιβεβαιώνονται τουλάχιστον μία φορά το χρόνο, εκτός επίσημης εξουσιοδότησης από την αρμόδια αρχή.
Άρθρο 11
Όσον αφορά τα εμπορεύματα που απαριθμούνται στο παράρτημα III, η ποσότητα αναφοράς σε χιλιόγραμμα βασικού προϊόντος ανά 100 χιλιόγραμμα εμπορευμάτων είναι εκείνη που εμφαίνεται στο εν λόγω παράρτημα έναντι καθενός από τα εμπορεύματα αυτά.
Ωστόσο στην περίπτωση των νωπών ζυμαρικών, οι ποσότητες βασικών προϊόντων που αναφέρονται στο παράρτημα III μετατρέπονται σε ισοδύναμη ποσότητα ξηρών ζυμαρικών με πολλαπλασιασμό των ποσοτήτων αυτών επί το ποσοστό ξηρού εκχυλίσματος των ζυμαρικών και διαίρεση του γινομένου δια του 88.
Εφόσον τα εν λόγω εμπορεύματα έχουν παρασκευαστεί εν μέρει από προϊόντα για τα οποία η καταβολή επιστροφής κατά την εξαγωγή καλύπτεται από τους κανονισμούς που αναφέρονται στο άρθρο 1 παράγραφος 1 και εν μέρει από άλλα προϊόντα, η ποσότητα αναφοράς σε σχέση με τα καλυπτόμενα από τους εν λόγω κανονισμούς προϊόντα καθορίζεται σύμφωνα με τα άρθρα 6 έως 10.
Άρθρο 12
1. Για τον καθορισμό των ποσοτήτων των γεωργικών προϊόντων που πράγματι χρησιμοποιούνται εφαρμόζονται οι παράγραφοι 2 και 3.
2. Κάθε γεωργικό προϊόν που χρησιμοποιείται κατά την έννοια του άρθρου 10, το οποίο θεμελιώνει δικαίωμα επιστροφής και το οποίο εξαφανίζεται κατά τη διάρκεια της συνήθους διαδικασίας μεταποίησης υπό μορφή είτε ατμού ή καπνού ή μεταλλάσσεται σε μη ανακτήσιμη σκόνη ή στάχτη, δικαιούται της επιστροφής αυτής για το σύνολο των ποσοτήτων που χρησιμοποιήθηκαν.
3. Κάθε ποσότητα εμπορευμάτων που δεν εξάγεται πραγματικά δεν είναι επιλέξιμη για επιστροφές ως προς τις ποσότητες γεωργικών προϊόντων που πράγματι χρησιμοποιήθηκαν, με την επιφύλαξη των διατάξεων του άρθρου 13, παράγραφος 1.
Εάν τα εμπορεύματα αυτά έχουν την ίδια σύσταση με τα εμπορεύματα που πράγματι εξάγονται, είναι δυνατό να εφαρμοστεί κατ' αναλογία μείωση των ποσοτήτων γεωργικών προϊόντων που πράγματι χρησιμοποιήθηκαν για την παρασκευή των τελευταίων.
Άρθρο 13
1. Κατά παρέκκλιση από το άρθρο 12 παράγραφος 3, μπορούν να αγνοηθούν απώλειες κατώτερες ή ίσες προς 2 % κατά βάρος και εγγενείς στην παραγωγή των εμπορευμάτων.
Το όριο 2 % υπολογίζεται ως η αναλογία του βάρους ξηρού εκχυλίσματος όλων των χρησιμοποιούμενων πρώτων υλών, αφού αφαιρεθούν οι ποσότητες που αναφέρονται στο άρθρο 12 παράγραφος 2, προς το βάρος ξηρού εκχυλίσματος των πράγματι εξαγόμενων εμπορευμάτων, ή με άλλη μέθοδο υπολογισμού αρμόζουσα στις συνθήκες παραγωγής του εμπορεύματος.
2. Στις περιπτώσεις κατά τις οποίες οι εγγενείς απώλειες κατά την παρασκευή υπερβαίνουν το 2 %, η καθ’ υπέρβαση απώλεια δεν είναι επιλέξιμη για επιστροφές σε σχέση με τις ποσότητες γεωργικών προϊόντων που πράγματι χρησιμοποιήθηκαν. Ωστόσο, η αρμόδια αρχή του κράτους μέλους είναι δυνατό να αποδεχθεί μεγαλύτερες απώλειες, όταν αυτές είναι αιτιολογημένες. Το κράτος μέλος ανακοινώνει στην Επιτροπή τις περιπτώσεις κατά τις οποίες οι αρχές δέχθηκαν μεγαλύτερες απώλειες, καθώς και τους λόγους αυτής της αποδοχής.
3. Οι ποσότητες γεωργικών προϊόντων που πράγματι χρησιμοποιήθηκαν, οι οποίες ενσωματώνονται στα υπολείμματα, λαμβάνονται υπόψη για τη χορήγηση των επιστροφών.
4. Σε περίπτωση κατά την οποία προκύπτουν υποπροϊόντα, πρέπει να προσδιορίζονται οι ποσότητες γεωργικών προϊόντων που πράγματι χρησιμοποιήθηκαν, οι οποίες αναλογούν στο εξαγόμενο εμπόρευμα και στα υποπροϊόντα.
ΤΜΗΜΑ 3
Ποσοστό επιστροφής
Άρθρο 14
Ο καθορισμός του ποσοστού της επιστροφής όπως προβλέπεται στο άρθρο 13 παράγραφος 3 του κανονισμού (ΕΚ) αριθ. 1784/2003 και στις αντίστοιχες διατάξεις των άλλων κανονισμών που αναφέρονται στο άρθρο 1 παράγραφος 1 του παρόντος κανονισμού πραγματοποιείται κάθε μήνα ανά 100 χιλιόγραμμα βασικών προϊόντων.
Εντούτοις, το ποσοστό επιστροφής που εφαρμόζεται για τα αβγά με κέλυφος των πουλερικών ορνιθώνος, νωπά ή διατηρημένα, καθώς και για τα αβγά χωρίς κέλυφος και τους κρόκους αβγών που είναι κατάλληλα για τροφή, νωπά, αποξηραμένα ή με άλλο τρόπο διατηρημένα, χωρίς ζάχαρη, καθορίζεται για χρονικό διάστημα ίσο με εκείνο που λαμβάνεται υπόψη για τον καθορισμό των επιστροφών που εφαρμόζονται στα εν λόγω προϊόντα όταν εξάγονται ως έχουν.
Άρθρο 15
1. Το ποσοστό επιστροφής προσδιορίζεται λαμβάνοντας ιδίως υπόψη:
α)
το μέσο κόστος εφοδιασμού των μεταποιητικών βιομηχανιών σε βασικά προϊόντα στην αγορά της Κοινότητας και τις τιμές της διεθνούς αγοράς·
β)
το επίπεδο των επιστροφών που εφαρμόζονται κατά την εξαγωγή των μεταποιημένων γεωργικών προϊόντων που υπάγονται στο παράρτημα Ι της συνθήκης, τα οποία παρασκευάζονται υπό παρεμφερείς συνθήκες·
γ)
την ανάγκη εξασφαλίσεως των ίδιων συνθηκών ανταγωνισμού μεταξύ των βιομηχανιών οι οποίες χρησιμοποιούν κοινοτικά προϊόντα και των βιομηχανιών που χρησιμοποιούν άλλα προϊόντα τα οποία υπόκεινται στο καθεστώς της τελειοποιήσεως προς επανεξαγωγή·
δ)
την προβλεπόμενη εξέλιξη των δαπανών, αφενός, και των τιμών, αφετέρου, στην Κοινότητα και στην παγκόσμια αγορά·
ε)
την τήρηση των ορίων που προκύπτουν από τις συμφωνίες οι οποίες έχουν συναφθεί σε εφαρμογή του άρθρου 300 της συνθήκης.
2. Για τον καθορισμό των ποσοστών επιστροφής λαμβάνονται υπόψη, κατά περίπτωση, οι επιστροφές στην παραγωγή, οι ενισχύσεις ή τα άλλα μέτρα ισοδυνάμου αποτελέσματος που εφαρμόζονται σε όλα τα κράτη μέλη, σύμφωνα με τις διατάξεις του κανονισμού περί κοινής οργανώσεως αγοράς στον εν λόγω τομέα, για τα βασικά προϊόντα ή τα εξομοιούμενα προς αυτά.
3. Για την εξαγωγή των εμπορευμάτων του κωδικού ΣΟ 3505 10 50 εφαρμόζεται μειωμένο ποσοστό, όταν προβλέπεται η χορήγηση επιστροφής κατά την παραγωγή, δυνάμει του κανονισμού (ΕΟΚ) αριθ. 1722/93 (18), για το βασικό προϊόν που χρησιμοποιήθηκε και η οποία ισχύει για το χρονικό διάστημα κατά το οποίο θεωρείται ότι παρήχθησαν τα εμπορεύματα. Τα ποσοστά που προσδιορίζονται κατ’ αυτό τον τρόπο καθορίζονται σύμφωνα με το άρθρο 14 του παρόντος κανονισμού.
Άρθρο 16
Αναφορικά με το άμυλο γεωμήλων του κωδικού ΣΟ 1108 13 00, το ύψος της επιστροφής καθορίζεται χωριστά σε ισοδύναμο αραβοσίτου, σύμφωνα με τη διαδικασία που αναφέρεται στο άρθρο 25, παράγραφος 2, του κανονισμού (ΕΚ) αριθ. 1784/2003 με εφαρμογή των κριτηρίων που απαριθμούνται στο άρθρο 15 παράγραφος 1 του παρόντος κανονισμού. Οι χρησιμοποιούμενες ποσότητες αμύλου γεωμήλων μετατρέπονται σε ισοδύναμες ποσότητες αραβοσίτου σύμφωνα με το άρθρο 8 του παρόντος κανονισμού.
Όσον αφορά τα μείγματα D-γλυκιτόλης (σορβιτόλης) των κωδικών ΣΟ 2905 44 και 3824 60, εφόσον ο ενδιαφερόμενος δεν προβαίνει στη δήλωση που αναφέρεται στο άρθρο 49 παρέχοντας τις πληροφορίες που προβλέπονται στο άρθρο 52, παράγραφος 1, στοιχείο δ), ή δεν υποβάλει ικανοποιητικά δικαιολογητικά προς υποστήριξη της δήλωσής του, το ποσοστό επιστροφής που εφαρμόζεται στα μείγματα αυτά είναι εκείνο που ισχύει για το βασικό προϊόν στο οποίο εφαρμόζεται το χαμηλότερο ποσοστό επιστροφής.
Άρθρο 17
Οι επιστροφές για άμυλα που υπάγονται στους κωδικούς ΣΟ 1108 11 00 έως 1108 19 90 ή για προϊόντα που εμφαίνονται στο παράρτημα Ι του κανονισμού (ΕΚ) αριθ. 1784/2003 τα οποία προκύπτουν από την επεξεργασία τέτοιων αμύλων χορηγούνται μόνο με την υποβολή δήλωσης εκ μέρους του προμηθευτή των εν λόγω προϊόντων ότι αυτά έχουν παραχθεί απευθείας από σιτηρά, γεώμηλα ή ρύζι, αποκλειομένης κάθε χρήσης υποπροϊόντων που προκύπτουν κατά την παραγωγή άλλων γεωργικών προϊόντων ή αγαθών.
Η δήλωση αυτή ισχύει, μέχρι την ανάκλησή της, για όλες τις προμήθειες που προέρχονται από τον ίδιο παραγωγό. Υπόκειται σε επαλήθευση σύμφωνα με το άρθρο 49.
Άρθρο 18
1. Εάν η περιεκτικότητα σε ξηρό εκχύλισμα του αμύλου γεωμήλων που εξομοιώνεται με το άμυλο αραβοσίτου βάσει του άρθρου 3 παράγραφος 1 είναι ίση ή ανώτερη από 80 %, το ποσοστό της επιστροφής είναι εκείνο το οποίο καθορίζεται σύμφωνα με το άρθρο 14. Εάν η περιεκτικότητα σε ξηρό εκχύλισμα είναι κατώτερη του 80 %, το ποσοστό επιστροφής είναι ίσο προς το ποσοστό επιστροφής που καθορίζεται σύμφωνα με το άρθρο 14, πολλαπλασιαζόμενο επί το 1/80 της πραγματικής ποσοστιαίας αναλογίας του ξηρού εκχυλίσματος.
Για όλα τα άλλα άμυλα, εάν η περιεκτικότητα σε ξηρό εκχύλισμα είναι ίση ή ανώτερη από 87 %, το ποσοστό επιστροφής που εφαρμόζεται είναι εκείνο που καθορίζεται σύμφωνα με το άρθρο 14. Εάν η περιεκτικότητα σε ξηρό εκχύλισμα είναι κατώτερη του 87 %, το ποσοστό επιστροφής που εφαρμόζεται είναι ίσο με το ποσοστό επιστροφής που καθορίζεται σύμφωνα με το άρθρο 14, πολλαπλασιαζόμενο επί το 1/87 της πραγματικής εκατοστιαίας αναλογίας του ξηρού εκχυλίσματος.
Εάν η περιεκτικότητα σε ξηρό εκχύλισμα των σιροπιών γλυκόζης ή μαλτοδεξτρίνης των κωδικών ΣΟ 1702 30 59, 1702 30 99, 1702 40 90, 1702 90 50 ή 2106 90 55 είναι ίση ή ανώτερη από 78 %, το ποσοστό επιστροφής στην εξαγωγή είναι εκείνο που καθορίζεται σύμφωνα με το άρθρο 14· εάν η περιεκτικότητα σε ξηρό εκχύλισμα των σιροπιών αυτών είναι κατώτερη του 78 %, το ποσοστό επιστροφής που εφαρμόζεται είναι ίσο με το ποσοστό επιστροφής που καθορίζεται σύμφωνα με το άρθρο 14, πολλαπλασιαζόμενο με το πραγματικό ποσοστό του ξηρού εκχυλίσματος και διαιρούμενο δια του 78.
2. Για την εφαρμογή της παραγράφου 1, η περιεκτικότητα σε ξηρό εκχύλισμα των αμύλων καθορίζεται χρησιμοποιώντας τη μέθοδο που αναφέρεται στο παράρτημα IV του κανονισμού (ΕΚ) αριθ. 824/2000 της Επιτροπής (19) και η περιεκτικότητα σε ξηρή ύλη των σιροπιών γλυκόζης ή μαλτοδεξτρίνης καθορίζεται χρησιμοποιώντας τη μέθοδο 2 που αναφέρεται στο παράρτημα II της οδηγίας 79/796/ΕΟΚ της Επιτροπής (20) ή οποιαδήποτε άλλη κατάλληλη μέθοδο ανάλυσης που να προσφέρει τουλάχιστον τις ίδιες εγγυήσεις.
3. Κατά τη δήλωση που προβλέπεται στο άρθρο 49, ο αιτών υποχρεούται να δηλώσει την περιεκτικότητα σε ξηρό εκχύλισμα των αμύλων ή των σιροπιών γλυκόζης ή μαλτοδεξτρίνης που χρησιμοποιήθηκαν.
Άρθρο 19
1. Εφόσον η κατάσταση στο διεθνές εμπόριο για τις καζεΐνες του κωδικού ΣΟ 3501 10, τα καζεϊνικά άλατα του κωδικού ΣΟ 3501 90 90 ή της αβγοαλβουμίνης των κωδικών ΣΟ 3502 11 90 και 3502 19 90 ή όταν οι ειδικές απαιτήσεις ορισμένων αγορών το καθιστούν αναγκαίο για τα εμπορεύματα αυτά, η επιστροφή για τα εμπορεύματα αυτά μπορεί να διαφοροποιηθεί ανάλογα με τον προορισμό.
2. Το ποσοστό της επιστροφής μπορεί να διαφοροποιηθεί για τα εμπορεύματα των κωδικών ΣΟ 1902 11 00, 1902 19 και 1902 40 10 ανάλογα με το προορισμό τους.
3. Η επιστροφή μπορεί να διαφοροποιείται ανάλογα με το αν το ποσό επιστροφής προκαθορίζεται σύμφωνα με το άρθρο 29 ή όχι.
Άρθρο 20
1. Το ποσοστό της επιστροφής είναι εκείνο που εφαρμόζεται κατά την ημέρα κατά την οποία εξάγονται τα εμπορεύματα, εκτός από τις ακόλουθες περιπτώσεις:
α)
έχει υποβληθεί αίτηση, σύμφωνα με το άρθρο 29, για προκαθορισμό του ποσοστού επιστροφής·
β)
η αίτηση υποβλήθηκε σύμφωνα με το άρθρο 41, παράγραφος 2, και το ποσοστό επιστροφής προκαθορίστηκε κατά την ημέρα υποβολής της αίτησης για πιστοποιητικό επιστροφής.
2. Σε περίπτωση εφαρμογής του εν λόγω καθεστώτος προκαθορισμού, εφαρμόζεται το ποσοστό που ισχύει την ημέρα υποβολής της αίτησης προκαθορισμού για τις εξαγωγές που θα πραγματοποιηθούν κατά τη διάρκεια ισχύος, όπως προβλέπεται στο άρθρο 39, παράγραφος 2, δεύτερο εδάφιο. Εντούτοις, οι αιτήσεις για τον καθορισμό εκ των προτέρων που κατατίθενται ημέρα Πέμπτη θεωρούνται ότι κατατέθηκαν κατά την επόμενη εργάσιμη ημέρα.
Το ποσοστό της επιστροφής προσαρμόζεται χρησιμοποιώντας τους ίδιους κανόνες με εκείνους που εφαρμόζονται στον προκαθορισμό των επιστροφών για βασικά προϊόντα που εξάγονται μη μεταποιημένα, αλλά χρησιμοποιώντας τους συντελεστές μετατροπής που καθορίζονται στο παράρτημα V για τα μεταποιημένα προϊόντα με βάση τα σιτηρά και το ρύζι.
3. Αποσπάσματα πιστοποιητικών επιστροφής, κατά την έννοια του κανονισμού (ΕΚ) αριθ. 1291/2000 δεν υπόκεινται σε προκαθορισμό ανεξαρτήτως του πιστοποιητικού από το οποίο προέρχονται.
Άρθρο 21
Εάν το εξαγόμενο εμπόρευμα μνημονεύεται στο άρθρο 4 παράγραφος 1 του κανονισμού (ΕΚ) αριθ. 2571/97, το ποσοστό της επιστροφής για τα γαλακτοκομικά προϊόντα είναι εκείνο το οποίο εφαρμόζεται για τη χρησιμοποίηση γαλακτοκομικών προϊόντων σε μειωμένη τιμή, εκτός εάν ο εξαγωγέας προσκομίσει απόδειξη η οποία βεβαιώνει ότι το εμπόρευμα δεν περιέχει γαλακτοκομικά προϊόντα σε μειωμένη τιμή.
ΚΕΦΑΛΑΙΟ III
ΠΙΣΤΟΠΟΙΗΤΙΚΑ ΕΠΙΣΤΡΟΦΗΣ
ΤΜΗΜΑ 1
Γενικές Διατάξεις
Άρθρο 22
1. Τα κράτη μέλη εκδίδουν για κάθε αιτούντα, ανεξάρτητα από τον τόπο εγκατάστασής τους στην Κοινότητα, πιστοποιητικά επιστροφών που ισχύουν σε όλη την Κοινότητα.
Το πιστοποιητικό επιστροφής εγγυάται την καταβολή των επιστροφών, εφόσον πληρούνται οι προϋποθέσεις που καθορίζονται στο κεφάλαιο V. Ενδέχεται να περιλαμβάνει προκαθορισμό των ποσοστών επιστροφής. Τα πιστοποιητικά ισχύουν εντός μίας μόνο δημοσιονομικής περιόδου·
2. Η χορήγηση επιστροφών κατά την εξαγωγή βασικών προϊόντων υπό μορφή εμπορευμάτων που παρατίθενται στο παράρτημα ΙΙ ή σιτηρών για την παραγωγή αλκοολούχων ποτών που έχουν τεθεί υπό τελωνειακό έλεγχο που αναφέρονται στο άρθρο 2 του κανονισμού (EOK) αριθ. 2825/93 εξαρτάται από την υποβολή πιστοποιητικού επιστροφής που εκδόθηκε σύμφωνα με το άρθρο 24 του παρόντος κανονισμού.
Το πρώτο εδάφιο δεν εφαρμόζεται στις προμήθειες που αναφέρονται στο άρθρο 4, παράγραφος 1, τρίτη περίπτωση και στο άρθρο 36, παράγραφος 1, στο άρθρο 40, παράγραφος 1, στο άρθρο 44, παράγραφος 1, και στο άρθρο 46, παράγραφος 1, του κανονισμού (ΕΚ) αριθ. 800/1999 ή στις εξαγωγές που αναφέρονται στο κεφάλαιο IV του παρόντος κανονισμού.
3. Η χορήγηση επιστροφής βάσει του καθεστώτος προκαθορισμού που προβλέπεται στο άρθρο 20 παράγραφος 2 τελεί υπό την προϋπόθεση προσκόμισης πιστοποιητικού επιστροφής που να περιλαμβάνει προκαθορισμό των ποσοστών επιστροφής.
Άρθρο 23
1. Ο κανονισμός (ΕΚ) αριθ. 1291/2000 εφαρμόζεται στα πιστοποιητικά επιστροφής τα οποία αφορά ο παρών κανονισμός.
2. Οι διατάξεις του κανονισμού (ΕΚ) αριθ. 1291/2000 σχετικά με τα δικαιώματα και τις υποχρεώσεις που απορρέουν από πιστοποιητικά επιστροφής στα οποία αναγράφονται ποσότητες, εφαρμόζονται, κατ’ αναλογίαν, στα δικαιώματα και τις υποχρεώσεις που απορρέουν από πιστοποιητικά επιστροφής που αναφέρονται στον παρόντα κανονισμό, για ποσά που αναγράφονται σε ευρώ, λαμβανομένων υπόψη των διατάξεων του παραρτήματος VI του παρόντος κανονισμού.
3. Κατά παρέκκλιση από τις παραγράφους 1 και 2 του παρόντος άρθρου, το άρθρο 8 παράγραφοι 2 και 4, τα άρθρα 9, 12 και 14, το άρθρο 18, παράγραφος 1, τα άρθρα 21, 24, 32, 33 και 35, το άρθρο 36, παράγραφος 5, και τα άρθρα 42, 46, 47 και 50 του κανονισμού (ΕΚ) αριθ. 1291/2000 δεν εφαρμόζονται στα πιστοποιητικά επιστροφής που αναφέρονται στον παρόντα κανονισμό.
4. Για την εφαρμογή των άρθρων 40 και 41 του κανονισμού (ΕΚ) αριθ. 1291/2000, η ισχύς των πιστοποιητικών που λήγουν στις 30 Σεπτεμβρίου δε δύναται να παραταθεί. Σ’ αυτές τις περιπτώσεις, πρέπει να ακυρώνεται το πιστοποιητικό και να αποδεσμεύεται η εγγύηση για τα ποσά που δε ζητήθηκαν λόγω ανωτέρας βίας.
Άρθρο 24
1. Η αίτηση για πιστοποιητικό επιστροφής και το ίδιο το πιστοποιητικό επιστροφής βασίζονται στο έντυπο που εμφαίνεται στο παράρτημα Ι του κανονισμού (ΕΚ) αριθ. 1291/2000 και περιέχουν μνεία του ποσού σε ευρώ.
Τα έγγραφα αυτά συμπληρώνονται σύμφωνα με τις οδηγίες που προβλέπονται στο παράρτημα VI του παρόντος κανονισμού.
2. Στην περίπτωση κατά την οποία ο αιτών δεν έχει την πρόθεση να προβεί σε εξαγωγές από κράτος μέλος άλλο από εκείνο στο οποίο υποβάλλει αίτηση για πιστοποιητικό επιστροφής, η αρμόδια αρχή μπορεί να κρατήσει το πιστοποιητικό επιστροφής, συγκεκριμένα υπό τη μορφή ηλεκτρονικού φακέλου. Στην περίπτωση αυτή η αρμόδια αρχή γνωστοποιεί στον αιτούντα ότι το πιστοποιητικό της επιστροφής έχει καταχωρισθεί και του διαβιβάζει τις πληροφορίες που προβλέπονται στο αντίγραφο του πιστοποιητικού επιστροφής το οποίο προορίζεται για το δικαιούχο, εφεξής «αντίγραφο αριθ. 1». Το αντίγραφο του πιστοποιητικού επιστροφής της εκδότριας αρχής, εφεξής «αντίγραφο αριθ. 2», δεν εκδίδεται.
Η αρμόδια αρχή καταχωρίζει το σύνολο των πληροφοριών από τα πιστοποιητικά επιστροφών που αναφέρονται στα τμήματα ΙΙΙ και IV του παραρτήματος VI και τα ποσά που ζητούνται βάσει των πιστοποιητικών.
Άρθρο 25
Η χορήγηση επιστροφών για τα σιτηρά που τίθενται υπό τελωνειακό έλεγχο για την παραγωγή των οινοπνευματωδών ποτών που αναφέρονται στο άρθρο 2 του κανονισμού (ΕΟΚ) αριθ. 2825/93 εξαρτάται από την υποβολή πιστοποιητικού επιστροφής που εκδίδεται σύμφωνα με το άρθρο 24 του παρόντος κανονισμού.
Για την εφαρμογή του άρθρου 22 τα σιτηρά αυτά θεωρούνται ως εξαγόμενα.
Άρθρο 26
Με την επιφύλαξη του άρθρου 27, το πιστοποιητικό επιστροφής δεν είναι μεταβιβάσιμο.
Άρθρο 27
1. Οι υποχρεώσεις που απορρέουν από τα πιστοποιητικά δε μεταβιβάζονται.
Τα δικαιώματα που απορρέουν από τα πιστοποιητικά μπορούν να μεταβιβάζονται από το δικαιούχο του πιστοποιητικού κατά τη διάρκεια ισχύος του πιστοποιητικού εφόσον τα δικαιώματα που απορρέουν από κάθε πιστοποιητικό ή απόσπασμα πιστοποιητικού μεταβιβάζονται σε ένα μόνον εκδοχέα και εφόσον το όνομα και η διεύθυνση του εκδοχέα, ο οποίος το δέχεται, αναγράφονται, το αργότερο κατά την κατάθεση της αίτησης, στο τετραγωνίδιο 20 της αίτησης για πιστοποιητικό επιστροφής, όπως αναφέρεται στο άρθρο 24. Η μεταβίβαση αυτή αφορά τα ποσά τα οποία δεν έχουν ακόμη εγκριθεί για το πιστοποιητικό ή το απόσπασμα.
Πριν από την έκδοση του πιστοποιητικού, η ακόλουθη ένδειξη, συμπληρωμένη σύμφωνα με τις ενδείξεις της αίτησης, αναγράφεται στο τετραγωνίδιο 22: «Τα δικαιώματα μπορεί ενδεχομένως να μεταβιβαστούν στον … (όνομα και διεύθυνση του εκδοχέα)».
Αν κατά την υποβολή της αίτησης για έκδοση πιστοποιητικού δεν έχει αναγραφεί όνομα και διεύθυνση ενδεχόμενου εκδοχέα, το τετραγωνίδιο 6 διαγράφεται.
2. Κατά παρέκκλιση από την παράγραφο 1, για τα πιστοποιητικά επιστροφής που εκδίδονται για χρήση από την 1η Ιουνίου όσον αφορά αγαθά που πρόκειται να εξαχθούν πριν από την 1η Οκτωβρίου, η απαίτηση να αναγράφονται το όνομα και η διεύθυνση του εκδοχέα στο τετραγωνίδιο 20 της αίτησης δεν ισχύει. Το τετραγωνίδιο 6 δε διαγράφεται από τα εν λόγω πιστοποιητικά επιστροφής.
3. Ο εκδοχέας δε μπορεί να μεταβιβάσει το δικαίωμά του, αλλά μπορεί να το εκχωρήσει εκ νέου στο δικαιούχο.
Σε τέτοια περίπτωση, μια από τις ενδείξεις που αναφέρονται στο παράρτημα VIII τίθεται στο τετραγωνίδιο 6 του πιστοποιητικού από την εκδίδουσα αρχή:
Άρθρο 28
1. Σε περίπτωση αίτησης μεταβίβασης από το δικαιούχο ή επανεκχώρησης από τον εκδοχέα, η εκδίδουσα αρχή ή ο οργανισμός ή ένας από τους οργανισμούς που έχει ορίσει κάθε κράτος μέλος αναγράφει στο πιστοποιητικό ή, κατά περίπτωση, στο απόσπασμα:
α)
το όνομα και τη διεύθυνση του εκδοχέα, όπως αναγράφηκε σύμφωνα με το άρθρο 27, παράγραφος 1, ή την καταχώριση που προβλέπεται στο άρθρο 27, παράγραφος 3·
β)
την ημερομηνία της μεταβίβασης ή επανεκχώρησης στο δικαιούχο επικυρωμένη με τη σφραγίδα της αρχής ή του οργανισμού.
2. Η μεταβίβαση ή η επιστροφή στο δικαιούχο του πιστοποιητικού ισχύουν από την ημερομηνία της καταχώρισης που αναφέρεται στην παράγραφο 1, στοιχείο β).
Άρθρο 29
Οι αιτήσεις για τον προκαθορισμό των ποσοστών επιστροφής αφορούν όλα τα εφαρμοστέα ποσοστά επιστροφής.
Η αίτηση για προκαθορισμό μπορεί να κατατεθεί είτε κατά το χρόνο υποβολής αίτησης για πιστοποιητικό επιστροφής είτε οιαδήποτε στιγμή από την ημέρα της χορήγησης του πιστοποιητικού επιστροφής.
Οι αιτήσεις για προκαθορισμό υποβάλλονται σύμφωνα με το Τμήμα ΙΙ του παραρτήματος VI με χρήση του εντύπου που παρατίθεται στο παράρτημα Ι του κανονισμού (ΕΚ) αριθ. 1291/2000. Ο προκαθορισμός δεν έχει εφαρμογή στις εξαγωγές που πραγματοποιήθηκαν πριν από την ημέρα υποβολής της σχετικής αίτησης.
Οι αιτήσεις για προκαθορισμό που κατατίθενται ημέρα Πέμπτη θεωρούνται ότι κατατέθηκαν κατά την επόμενη εργάσιμη ημέρα.
Άρθρο 30
Ο κάτοχος πιστοποιητικού επιστροφής μπορεί να υποβάλει αίτηση για απόσπασμα από το πιστοποιητικό, συντεταγμένο στο έντυπο που παρατίθεται στο παράρτημα Ι του κανονισμού (ΕΚ) αριθ. 1291/2000. Η αίτηση περιλαμβάνει τις πληροφορίες που αναφέρονται στο σημείο 3 του Τμήματος ΙΙ του παραρτήματος VI του παρόντος κανονισμού.
Το ποσό για το οποίο ζητείται το απόσπασμα εγγράφεται στο πρωτότυπο του πιστοποιητικού.
Άρθρο 31
1. Η έκδοση πιστοποιητικού επιστροφής υποχρεώνει τον κάτοχό του να ζητήσει επιστροφές για εξαγωγές που πραγματοποίησε κατά τη διάρκεια της περιόδου ισχύος του πιστοποιητικού επιστροφής και για το ποσό για το οποίο αυτό εκδόθηκε. Η εκπλήρωση αυτής της υποχρέωσης εξασφαλίζεται με τη σύσταση εγγύησης που αναφέρεται στο άρθρο 43.
2. Οι υποχρεώσεις που αναφέρονται στην παράγραφο 1 συνιστούν πρωτογενείς απαιτήσεις κατά την έννοια του άρθρου 20 παράγραφος 2 του κανονισμού (ΕΟΚ) αριθ. 2220/85.
Η πρωτογενής απαίτηση θεωρείται ότι έχει τηρηθεί εάν η ο εξαγωγέας έχει διαβιβάσει τις ειδικές αιτήσεις που αφορούν εξαγωγές εμπορευμάτων πραγματοποιηθείσες κατά τη διάρκεια ισχύος του πιστοποιητικού και με τους όρους που αναφέρονται στο άρθρο 32 του παρόντος κανονισμού και στο Τμήμα V του παραρτήματος VI.
Στις περιπτώσεις κατά τις οποίες η ειδική αίτηση δεν είναι διασάφηση εξαγωγής, πρέπει να κατατίθεται εντός τριών μηνών από την ημερομηνία εκπνοής της ισχύος του πιστοποιητικού επιστροφής ο αριθμός του οποίου καταχωρίσθηκε με την ειδική αίτηση εκτός από τις περιπτώσεις ανωτέρας βίας.
Αν δεν τηρηθεί η τρίμηνη προθεσμία που προβλέπεται στο τρίτο εδάφιο, η υποχρέωση που αναφέρεται στην πρώτη φράση της παραγράφου 1 δε μπορεί να θεωρηθεί ως εκπληρωθείσα. Ως εκ τούτου, η εγγύηση που προβλέπεται στο άρθρο 43 καταπίπτει για το εν λόγω ποσό.
3. Αποδεικτικά στοιχεία ότι η πρωτογενής απαίτηση ικανοποιήθηκε παρέχονται μέσω της υποβολής εκ μέρους του εξαγωγέα προς την αρμόδια αρχή, του αντιγράφου αριθ. 1 του δεόντως καταχωρισμένου πιστοποιητικού επιστροφής που έχει καταχωρηθεί νομότυπα, σύμφωνα με το άρθρο 32, παράγραφος 2. Το εν λόγω αποδεικτικό προσκομίζεται το αργότερο στο τέλος του ένατου μήνα μετά τη λήξη της περιόδου ισχύος του πιστοποιητικού επιστροφής. Η εγγύηση που προβλέπεται στο άρθρο 43 είναι ποσό κατ’ αποκοπή ανάλογα με το ποσό για το οποίο το απαιτούμενο αποδεικτικό δεν υπεβλήθη εντός της προθεσμίας αυτής.
Άρθρο 32
1. Κάθε εξαγωγέας οφείλει να συμπληρώνει ειδική αίτηση πληρωμής κατά την έννοια των διατάξεων του άρθρου 49, παράγραφος 1, του κανονισμού (ΕΚ) αριθ. 800/1999. Η αίτηση υποβάλλεται στην αρχή που πληρώνει μαζί με τα αντίστοιχα πιστοποιητικά, εκτός εάν τα τελευταία καταχωρίζονται κατά την έννοια του άρθρου 24, παράγραφος 2, του παρόντος κανονισμού.
Η αρμόδια αρχή μπορεί να μη θεωρήσει την ειδική αίτηση ως φάκελο πληρωμής, κατά την έννοια της παραγράφου 2 του άρθρου 49 του κανονισμού (ΕΚ) αριθ. 800/1999.
Η αρμόδια αρχή μπορεί να θεωρήσει ότι η εν λόγω ειδική αίτηση δεν αποτελεί το φάκελο για τη διασάφηση εξαγωγής κατά την έννοια του άρθρου 5 παράγραφος 1 του κανονισμού (ΕΚ) αριθ. 800/1999. Σε μια τέτοια περίπτωση, ως ημερομηνία παραλαβής της ειδικής αίτησης από την αρχή που αναφέρεται στην παράγραφο 2 του παρόντος άρθρου λαμβάνεται η ημερομηνία κατά την οποία έλαβε τη διασάφηση εξαγωγής η εν λόγω αρχή. Σε όλες τις άλλες περιπτώσεις, η ειδική αίτηση περιέχει τα στοιχεία της διασάφησης εξαγωγής.
2. Η αρχή η αρμόδια για την πληρωμή προσδιορίζει το ζητούμενο ποσό με βάση τις πληροφορίες που περιέχει η ειδική αίτηση, με μόνη βάση τις ποσότητες και το είδος των βασικών προϊόντων που εξάγονται και τα ποσοστά επιστροφής που ισχύουν. Τα στοιχεία αυτά επισημαίνονται ή υποδεικνύονται με σαφήνεια στη διασάφηση εξαγωγής.
Η αρχή η αρμόδια για την πληρωμή πιστώνει το ποσό αυτό στο πιστοποιητικό επιστροφών εντός τριμήνου από την ημερομηνία παραλαβής της ειδικής αίτησης.
Η πίστωση στα πιστοποιητικά γίνεται στην πίσω πλευρά του αντιγράφου 1. Στα τετραγωνίδια 28, 29 και 30 αντί της ποσότητας σημειώνεται το ποσό σε ευρώ.
Το τρίτο εδάφιο εφαρμόζεται κατ’ αναλογία και στα πιστοποιητικά που φυλάσσονται υπό ηλεκτρονική μορφή.
3. Εάν το πιστοποιητικό επιστροφών δεν έχει καταχωριστεί έπειτα από την πίστωση του εν λόγω ποσού, το αντίγραφο αριθ. 1 του πιστοποιητικού επιστρέφεται στον κάτοχό του ή φυλάσσεται από την αρχή που καταβάλλει τις επιστροφές, εφόσον το ζητήσει ο εξαγωγέας.
4. Η εγγύηση που καλύπτει το ποσό για το οποίο εκδόθηκε πιστοποιητικό επιστροφής για εξαγόμενα εμπορεύματα μπορεί να αποδεσμεύεται ή να μεταφέρεται ως εγγύηση της προκαταβολής των επιστροφών σύμφωνα με το κεφάλαιο 2 του κανονισμού (ΕΚ) αριθ. 800/1999.
Άρθρο 33
Τα πιστοποιητικά επιστροφής που εκδίδονται για μία μόνο δημοσιονομική περίοδο μπορούν να ζητούνται χωριστά σε έξι δόσεις. Οι αιτήσεις για τα πιστοποιητικά μπορούν να υποβάλλονται το αργότερο στις:
α)
7 Σεπτεμβρίου για πιστοποιητικά που χρησιμοποιούνται από την 1η Οκτωβρίου·
β)
7 Νοεμβρίου για πιστοποιητικά που χρησιμοποιούνται από την 1η Δεκεμβρίου·
γ)
7 Ιανουαρίου για πιστοποιητικά που χρησιμοποιούνται από την 1η Φεβρουαρίου·
δ)
7 Μαρτίου για πιστοποιητικά που χρησιμοποιούνται από την 1η Απριλίου·
ε)
7 Μαΐου για πιστοποιητικά που χρησιμοποιούνται από την 1η Ιουνίου·
στ)
7 Ιουλίου για πιστοποιητικά που χρησιμοποιούνται από την 1η Αυγούστου.
Οι οικονομικοί φορείς μπορούν να υποβάλουν αίτηση έκδοσης πιστοποιητικού μόνο για το τμήμα που αντιστοιχεί στην πρώτη καταληκτική ημερομηνία, όπως ορίζεται στα στοιχεία α) έως στ) του πρώτου εδαφίου, μετά την ημερομηνία υποβολής.
Άρθρο 34
Η προθεσμία για την κοινοποίηση από τα κράτη μέλη στην Επιτροπή των αιτήσεων έκδοσης πιστοποιητικού είναι οι εξής:
α)
στις 14 Σεπτεμβρίου για τα πιστοποιητικά που αναφέρονται στο άρθρο 33 πρώτο εδάφιο στοιχείο α)·
β)
στις 14 Νοεμβρίου για τα πιστοποιητικά που αναφέρονται στο άρθρο 33 πρώτο εδάφιο στοιχείο β)·
γ)
στις 14 Ιανουαρίου για τα πιστοποιητικά που αναφέρονται στο άρθρο 33 πρώτο εδάφιο στοιχείο γ)·
δ)
στις 14 Μαρτίου για τα πιστοποιητικά που αναφέρονται στο άρθρο 33 πρώτο εδάφιο στοιχείο δ)·
ε)
στις 14 Μαΐου για τα πιστοποιητικά που αναφέρονται στο άρθρο 33 πρώτο εδάφιο στοιχείο ε)·
στ)
στις 14 Ιουλίου για τα πιστοποιητικά που αναφέρονται στο άρθρο 33 πρώτο εδάφιο στοιχείο στ).
Άρθρο 35
1. Το συνολικό ποσό για το οποίο μπορούν να εκδοθούν πιστοποιητικά για κάθε δημοσιονομική περίοδο καθορίζεται σύμφωνα με την παράγραφο 2.
2. Από το μέγιστο ποσό των επιστροφών, όπως προσδιορίζεται σύμφωνα με το άρθρο 9 παράγραφος 2 της συμφωνίας, αφαιρούνται τα ακόλουθα στοιχεία:
α)
το ποσό που υπερβαίνει το μέγιστο ποσό και το οποίο χορηγήθηκε αχρεώστητα το προηγούμενο δημοσιονομικό έτος·
β)
το ποσό που προβλέπεται για την κάλυψη των εξαγωγών που αναφέρονται στο κεφάλαιο IV του παρόντος κανονισμού·
γ)
τα ποσά για τα οποία εκδόθηκαν πιστοποιητικά επιστροφών ισχύοντα κατά την οικεία δημοσιονομική περίοδο·
Το ποσό που αντιστοιχεί σε εκδοθέντα πιστοποιητικά τα οποία, σύμφωνα με το άρθρο 45, επεστράφησαν προστίθεται στο ποσό που προέκυψε σύμφωνα με το πρώτο εδάφιο της παρούσας παραγράφου.
Σε περίπτωση που χρησιμοποιείται λιγότερο από το ποσό που έχει κρατηθεί για την κάλυψη των εξαγωγών που αναφέρονται στο κεφάλαιο IV, το ποσό που προκύπτει αυξάνεται ανάλογα.
Στις περιπτώσεις που υπάρχει αβεβαιότητα όσον αφορά οιοδήποτε από τα ποσά που αναφέρονται στα στοιχεία α), β) και γ) του πρώτου εδαφίου, αυτό θα ληφθεί υπόψη κατά τον καθορισμό του τελικού ποσού.
Άρθρο 36
Το συνολικό ποσό για το οποίο μπορούν να εκδοθούν πιστοποιητικά για καθεμία από τις περιόδους που αναφέρονται στο άρθρο 33 είναι:
α)
30 % του ποσού που υπολογίζεται σύμφωνα με το άρθρο 35, όπως προσδιορίζεται στις 14 Σεπτεμβρίου, για την περίοδο που αναφέρεται στο άρθρο 33 πρώτο εδάφιο στοιχείο α)·
β)
27 % του ποσού που υπολογίζεται σύμφωνα με το άρθρο 35, όπως προσδιορίζεται στις 14 Νοεμβρίου, για την περίοδο που αναφέρεται στο άρθρο 33 πρώτο εδάφιο στοιχείο β)·
γ)
32 % του ποσού που υπολογίζεται σύμφωνα με το άρθρο 35, όπως προσδιορίζεται στις 14 Ιανουαρίου για την περίοδο στο άρθρο 33 πρώτο εδάφιο στοιχείο γ)·
δ)
44 % του ποσού που υπολογίζεται σύμφωνα με το άρθρο 35, όπως προσδιορίζεται στις 14 Μαρτίου, για την περίοδο που αναφέρεται στο άρθρο 33 πρώτο εδάφιο στοιχείο δ)·
ε)
67 % του ποσού που υπολογίζεται σύμφωνα με το άρθρο 35, όπως προσδιορίζεται στις 14 Μαΐου, για την περίοδο που αναφέρεται στο άρθρο 33 πρώτο εδάφιο στοιχείο ε)·
στ)
100 % του ποσού που υπολογίζεται σύμφωνα με το άρθρο 35, όπως προσδιορίζεται στις 14 Ιουλίου, για την περίοδο που αναφέρεται στο άρθρο 33 πρώτο εδάφιο στοιχείο στ).
Άρθρο 37
1. Σε περίπτωση κατά την οποία το συνολικό ποσό των αιτήσεων για μια από τις προαναφερόμενες περιόδους υπερβαίνει το ανώτατο όριο που αναφέρεται στο άρθρο 35, η Επιτροπή ορίζει έναν συντελεστή μείωσης που εφαρμόζεται σε όσες αιτήσεις υποβάλλονται πριν από τις αντίστοιχες ημερομηνίες του άρθρου 33 κατά τρόπον ώστε να τηρείται το ανώτατο όριο που αναφέρεται στο άρθρο 35.
Η Επιτροπή δημοσιεύει το συντελεστή στην Επίσημη Εφημερίδα της Ευρωπαϊκής Ένωσης εντός πέντε εργάσιμων ημερών από τις ημερομηνίες που αναφέρονται στο άρθρο 34.
2. Εάν η Επιτροπή έχει καθορίσει συντελεστή μείωσης, εκδίδονται πιστοποιητικά για το ζητούμενο ποσό, πολλαπλασιαζόμενο επί 1 μείον το συντελεστή μείωσης όπως προβλέπεται στην παράγραφο 1 του παρόντος άρθρου ή το άρθρο 38, παράγραφος 3, στοιχείο α).
Ωστόσο, όσον αφορά το τμήμα που αναφέρεται στο άρθρο 33 στοιχείο στ), ο αιτών μπορεί να ανακαλέσει την αίτησή του εντός πέντε εργάσιμων ημερών από τη δημοσίευση του συντελεστή στην Επίσημη Εφημερίδα της Ευρωπαϊκής Ένωσης.
3. Πριν από την 1η Αυγούστου, τα κράτη μέλη γνωστοποιούν στην Επιτροπή τα ποσά για τα οποία ανακλήθηκαν αιτήσεις έκδοσης πιστοποιητικού επιστροφής βάσει του δεύτερου εδαφίου της παραγράφου 2.
Άρθρο 38
1. Εάν ποσά που έχουν προσδιοριστεί σύμφωνα με το άρθρο 35 παραμένουν διαθέσιμα, η Επιτροπή μπορεί να επιτρέψει με δημοσίευση στην Επίσημη Εφημερίδα της Ευρωπαϊκής Ένωσης το αργότερο στις 10 Αυγούστου, την υποβολή αιτήσεων έκδοσης πιστοποιητικού επιστροφής από την επόμενη Δευτέρα σχετικά με τα εμπορεύματα για εξαγωγές που πρόκειται να εξαχθούν πριν από την 1η Οκτωβρίου.
Σε περίπτωση τέτοιας δημοσίευσης, εφαρμόζονται οι διατάξεις των παραγράφων 2 και 3.
2. Οι αιτήσεις που υποβάλλονται στη διάρκεια κάθε εβδομάδας, κοινοποιούνται στην Επιτροπή την αμέσως επόμενη Τρίτη. Τα αντίστοιχα πιστοποιητικά μπορούν να εκδίδονται από την πρώτη Δευτέρα μετά την κοινοποίηση, εκτός αν η Επιτροπή εκδώσει οδηγίες για το αντίθετο.
3. Εφόσον το συνολικό ποσό των αιτήσεων που ελήφθησαν σε συγκεκριμένη εβδομάδα υποβολής υπερβαίνει το υπόλοιπο του διαθέσιμου ποσού βάσει της παραγράφου 1 η Επιτροπή δύναται να προβεί σε μία ή περισσότερες από τις ακόλουθες ενέργειες:
α)
να εφαρμόσει συντελεστή μείωσης στις αιτήσεις πιστοποιητικών επιστροφής, οι οποίες κατατέθηκαν σε μια συγκεκριμένη εβδομάδα υποβολής, έχουν κοινοποιηθεί στην Επιτροπή και για τις οποίες τα πιστοποιητικά επιστροφής δεν έχουν εκδοθεί ακόμη·
β)
να υποδείξει στα κράτη μέλη να απορρίψουν τις αιτήσεις οι οποίες κατατέθηκαν αυτή τη συγκεκριμένη εβδομάδα υποβολής και δεν έχουν ακόμη κοινοποιηθεί στην Επιτροπή·
γ)
να αναστείλει την υποβολή αιτήσεων βάσει της παραγράφου 2.
4. Κάθε απόφαση που λαμβάνεται δυνάμει της παραγράφου 3 δημοσιεύεται στην Επίσημη Εφημερίδα της Ευρωπαϊκής Ένωσης εντός τεσσάρων ημερών από την κοινοποίηση της αίτησης σύμφωνα με την παράγραφο 2.
Άρθρο 39
1. Το πιστοποιητικό επιστροφής ισχύει από την ημερομηνία έκδοσης, όπως ορίζεται στο άρθρο 23 παράγραφος 1 του κανονισμού (ΕΚ) αριθ. 1291/2000.
2. Το πιστοποιητικό επιστροφής ισχύει μέχρι την τελευταία ημέρα του πέμπτου μήνα που έπεται του μήνα υποβολής της αίτησης ή μέχρι την τελευταία ημέρα της δημοσιονομικής περιόδου, ανάλογα ποια ημερομηνία εκ των δύο προηγείται. Ωστόσο τα πιστοποιητικά επιστροφής που αναφέρονται στο άρθρο 40 είναι έγκυρα έως την τελευταία ημέρα του πέμπτου μήνα που έπεται του μήνα κατά τον οποίο υπεβλήθη η αίτηση για το πιστοποιητικό.
Σε περίπτωση προκαθορισμού των ποσοστών επιστροφής, σύμφωνα με το άρθρο 29, τα εν λόγω ποσοστά ισχύουν μέχρι την τελευταία ημέρα του πέμπτου μήνα μετά το μήνα υποβολής της αίτησης προκαθορισμού ή μέχρι την τελευταία ημέρα της περιόδου ισχύος του πιστοποιητικού, εάν αυτή λήγει νωρίτερα.
Άρθρο 40
Ο κανονισμός (ΕΚ) αριθ. 2298/2001 (21) εφαρμόζεται στις αιτήσεις για πιστοποιητικά επιστροφής και σε πιστοποιητικά επιστροφής που έχουν εκδοθεί για την εξαγωγή εμπορευμάτων, που εντάσσονται στο πλαίσιο διεθνούς δράσης επισιτιστικής βοήθειας κατά την έννοια του άρθρου 10 παράγραφος 4 της συμφωνίας.
Άρθρο 41
1. Για τους σκοπούς του άρθρου 49 του κανονισμού (ΕΚ) αριθ. 1291/2000, εφαρμόζονται οι διατάξεις των παραγράφων 2 έως 11.
2. Από την 1η Οκτωβρίου κάθε δημοσιονομικής περιόδου, είναι δυνατή η υποβολή αιτήσεων κατόπιν πρόσκλησης υποβολής αιτήσεων που προκηρύσσεται εντός μιας τρίτης εισάγουσας χώρας με προκαθορισμό της επιστροφής κατά την εξαγωγή κατά την ημερομηνία υποβολής της αίτησης βάσει του παρόντος άρθρου, εκτός των περιόδων που ορίζονται στα άρθρα 33 και 38, όταν το σύνολο των ποσών που αντιστοιχούν σε έναν και τον αυτό διαγωνισμό, για τον οποίο υποβλήθηκαν μία ή περισσότερες αιτήσεις πιστοποιητικών επιστροφής από έναν ή περισσότερους εξαγωγείς και τα οποία δεν εκδόθηκαν ακόμη, δεν υπερβαίνει τα 2 εκατ. ευρώ.
Ωστόσο, το όριο αυτό μπορεί να ανέλθει σε 4 εκατομμύρια ευρώ εάν κανένας από τους συντελεστές μείωσης που δημοσιεύθηκαν από την αρχή της δημοσιονομικής περιόδου και που προβλέπονται στο άρθρο 37 παράγραφος 1 δεν υπερβαίνει το 50 %.
3. Το ποσό για το οποίο υποβάλλεται το πιστοποιητικό ή τα πιστοποιητικά δεν πρέπει να υπερβαίνει την ποσότητα που προσδιορίζεται στην πρόσκληση υποβολής προσφορών πολλαπλασιαζόμενη με το αντίστοιχο ποσοστό επιστροφής, που έχει καθοριστεί εκ των προτέρων κατά την ημέρα υποβολής της αίτησης. Δε λαμβάνονται υπόψη τα όρια ανοχής ή οι εναλλακτικές δυνατότητες που προβλέπονται στην προκήρυξη του διαγωνισμού.
4. Επιπλέον των πληροφοριών που ορίζονται στο άρθρο 49 παράγραφος 10 του κανονισμού (ΕΚ) αριθ. 1291/2000, τα κράτη μέλη ανακοινώνουν αμέσως στην Επιτροπή τα ποσά, σχετικά με τα οποία έχει υποβληθεί αίτηση για έκδοση πιστοποιητικού, την ημερομηνία και την ώρα υποβολής.
5. Όταν τα ποσά που γνωστοποιήθηκαν σύμφωνα με την παράγραφο 4, αφού προστεθούν στα ποσά σχετικά με τα οποία έχουν ήδη υποβληθεί ένα ή περισσότερα πιστοποιητικά στα πλαίσια της ίδιας πρόσκλησης υποβολής προσφορών, υπερβαίνουν το ισχύον όριο που αναφέρεται στην παράγραφο 2, η Επιτροπή πληροφορεί τα κράτη μέλη εντός δύο εργάσιμων ημερών από τη λήψη των πρόσθετων πληροφοριών που αναφέρονται στην παράγραφο 4 ότι το πιστοποιητικό επιστροφής δε θα εκδοθεί για τον οικονομικό φορέα.
6. Η Επιτροπή μπορεί να αναστείλει την εφαρμογή της παραγράφου 2 εφόσον το άθροισμα των ποσών των πιστοποιητικών επιστροφής που μπορούν να εκδοθούν σύμφωνα με το άρθρο 49 του κανονισμού (ΕΚ) αριθ. 1291/2000 υπερβαίνει τα 4 εκατομμύρια ευρώ κατά τη δημοσιονομική περίοδο. Οι αποφάσεις αναστολής δημοσιεύονται στην Επίσημη Εφημερίδα της Ευρωπαϊκής Ένωσης.
7. Κατ’ εξαίρεση από το άρθρο 39 παράγραφοι 1 και 2 του παρόντος κανονισμού τα πιστοποιητικά επιστροφών που εκδίδονται σύμφωνα με το άρθρο 49 του κανονισμού (ΕΚ) αριθ. 1291/2000 ισχύουν από την ημέρα της έκδοσής τους κατά την έννοια του άρθρου 23 παράγραφος 2 του κανονισμού (ΕΚ) αριθ. 1291/2000. Το πιστοποιητικό επιστροφής ισχύει το αργότερο μέχρι το τέλος του όγδοου μήνα μετά το μήνα έκδοσής του ή μέχρι τις 30 Σεπτεμβρίου κάθε έτους, ανάλογα ποιά ημερομηνία εκ των δύο προηγείται. Οι προκαθορισμένοι συντελεστές ισχύουν μέχρι την τελευταία ημέρα ισχύος του πιστοποιητικού.
8. Όταν η αρμόδια αρχή ικανοποιηθεί σύμφωνα με το άρθρο 49 παράγραφος 9 στοιχείο α) του κανονισμού (ΕΚ) αριθ. 1291/2000, ότι ο οργανισμός που έχει προκηρύξει το διαγωνισμό έχει καταγγείλει τη σύμβαση για λόγους για τους οποίους ο υπερθεματιστής δεν είναι υπεύθυνος και οι οποίοι δε θεωρούνται λόγοι ανωτέρας βίας, αποδεσμεύει την εγγύηση στις περιπτώσεις στις οποίες το προκαθορισμένο ποσοστό επιστροφής για το βασικό προϊόν που αντιστοιχεί στην υψηλότερη επιστροφή σε σύγκριση με τα λοιπά χρησιμοποιούμενα βασικά προϊόντα είναι υψηλότερο ή ίσο με το ποσοστό επιστροφής που ισχύει την τελευταία ημέρα ισχύος του πιστοποιητικού.
9. Όταν η αρμόδια αρχή ικανοποιηθεί σύμφωνα με το άρθρο 49 παράγραφος 9 στοιχείο β) του κανονισμού (ΕΚ) αριθ. 1291/2000, ότι ο οργανισμός που έχει προκηρύξει το διαγωνισμό έχει υποχρεώσει τον υπερθεματιστή να δεχθεί αλλαγές στη σύμβαση για λόγους για τους οποίους αυτός δεν είναι υπεύθυνος και οι οποίοι δε θεωρούνται λόγοι ανωτέρας βίας, μπορεί να παρατείνει την ισχύ του πιστοποιητικού και την περίοδο κατά την οποία εφαρμόζεται το προκαθορισθέν ποσοστό έως τις 30 Σεπτεμβρίου.
10. Εφόσον ο υπερθεματιστής παράσχει απόδειξη σύμφωνα με το άρθρο 49 παράγραφος 9 στοιχείο γ) του κανονισμού (ΕΚ) αριθ. 1291/2000 ότι, στην προκήρυξη του διαγωνισμού ή στη σύμβαση που έχει συνάψει μετά την κατακύρωση του διαγωνισμού, προβλέπονται όρια ανοχής ή δυνατότητα επιλογής προς τα κάτω μεγαλύτερα του 5 % και ότι ο οργανισμός που έχει προκηρύξει το διαγωνισμό επικαλείται τη ρήτρα αυτή, η υποχρέωση εξαγωγής θεωρείται ότι έχει εκπληρωθεί, εάν η εξαγόμενη ποσότητα είναι κατώτερη κατά 10 % το πολύ από την ποσότητα που αντιστοιχεί στο ποσό για το οποίο εκδόθηκε το πιστοποιητικό.
Το πρώτο εδάφιο εφαρμόζεται με την προϋπόθεση ότι το ποσοστό της επιστροφής που έχει προκαθοριστεί σχετικά με το βασικό προϊόν που αντιστοιχεί στο μέγιστο επιστρεφόμενο ποσό σε σύγκριση με τα άλλα βασικά προϊόντα που χρησιμοποιούνται είναι ανώτερο ή ίσο προς το ποσοστό της επιστροφής που ισχύει κατά την τελευταία ημέρα ισχύος του πιστοποιητικού. Στην περίπτωση αυτή, το ποσοστό 95 % που αναφέρεται στο άρθρο 44 παράγραφος 4 του παρόντος κανονισμού αντικαθίσταται από το ποσοστό 90 %.
11. Για τους σκοπούς του παρόντος άρθρου η προθεσμία των 21 ημερών που ορίζεται στο άρθρο 49 παράγραφος 5 του κανονισμού (ΕΚ) αριθ. 1291/2000 καθορίζεται σε 44 ημέρες.
Άρθρο 42
Με την επιφύλαξη του άρθρου 10 του κανονισμού (ΕΚ) αριθ. 1291/2000, μπορούν να εκδοθούν αποσπάσματα που ισχύουν σε ολόκληρη την Κοινότητα από πιστοποιητικά που έχουν καταχωριστεί ως έγκυρα σε ένα μόνο κράτος μέλος.
ΤΜΗΜΑ 2
Εγγυήσεις
Άρθρο 43
Οι αιτήσεις έκδοσης πιστοποιητικών επιστροφής, πλην των πιστοποιητικών που καλύπτουν ενέργειες επισιτιστικής βοήθειας του άρθρου 40, ισχύουν μόνον εφόσον έχει συσταθεί εγγύηση ίση με το 25 % του αιτούμενου ποσού, σύμφωνα με τους όρους του άρθρου 15 του κανονισμού (ΕΚ) αριθ. 1291/2000.
Η εγγύηση αποδεσμεύεται σύμφωνα με τους όρους του άρθρου 44 του παρόντος κανονισμού.
Άρθρο 44
1. Σε περίπτωση εφαρμογής συντελεστή μείωσης σύμφωνα με το άρθρο 37 παράγραφος 2 ή το άρθρο 38 παράγραφος 3 στοιχείο α), μέρος της εγγύησης αποδεσμεύεται αμέσως μέχρι το συνολικό ύψος του κατατεθέντος ποσού πολλαπλασιαζόμενου επί του συντελεστή μείωσης.
2. Η αρχική εγγύηση αποδεσμεύεται κατά το 80 % εάν, κατ’ εφαρμογή του άρθρου 37 παράγραφος 2, ο αιτών ανακαλεί την αίτηση έκδοσης πιστοποιητικού.
3. Η εγγύηση αποδεσμεύεται στο ακέραιο όταν ο κάτοχος του πιστοποιητικού έχει ζητήσει να του χορηγηθούν επιστροφές κατά ποσοστό 95 % του ποσού για το οποίο εκδόθηκε το πιστοποιητικό. Έπειτα από αίτηση του κατόχου του τίτλου, τα κράτη μέλη μπορούν να αποδεσμεύσουν την εγγύηση τμηματικά κατ' αναλογία των ποσών ως προς τα οποία πληρούνται οι όροι που αναφέρονται στο άρθρο 31 παράγραφοι 2 και 3, εφόσον έχει αποδειχθεί ότι ζητήθηκε ποσό ίσο τουλάχιστον με το 5 % του ποσού που αναφέρεται στο πιστοποιητικό.
4. Όταν έχουν υποβληθεί αιτήσεις για επιστροφές που αφορούν λιγότερο του 95 % του ποσού για το οποίο εκδόθηκε το πιστοποιητικό, η εγγύηση καταπίπτει κατά ποσοστό ίσο προς το 25 % της διαφοράς μεταξύ του 95 % του ποσού για το οποίο εκδόθηκε το πιστοποιητικό και του ποσού που πραγματικά χρησιμοποιήθηκε.
Εντούτοις, εάν το ποσό ως προς το οποίο πληρούνται οι όροι που αναφέρονται στο άρθρο 31, παράγραφοι 2 και 3, είναι μικρότερο από το 5 % του ποσού που αναγράφεται στο πιστοποιητικό, η εγγύηση καταπίπτει στο σύνολό της.
Εάν το συνολικό ποσό της εγγύησης που έπρεπε να καταπέσει είναι μικρότερο ή ίσο προς 100 ευρώ για συγκεκριμένο πιστοποιητικό, το κράτος μέλος αποδεσμεύει ολόκληρη την εγγύηση.
Άρθρο 45
1. Εάν το πιστοποιητικό ή απόσπασμα του πιστοποιητικού επιστραφεί στον οργανισμό έκδοσής του εντός της περιόδου που αντιστοιχεί στα πρώτα δύο τρίτα της διάρκειας ισχύος του, η αντίστοιχη εγγύηση που καταπίπτει μειώνεται κατά 40 %. Για το σκοπό αυτό, κάθε τμήμα μιας ημέρας θεωρείται ολόκληρη ημέρα.
Εάν το πιστοποιητικό ή απόσπασμα του πιστοποιητικού επιστραφεί στον οργανισμό έκδοσής του κατά τη διάρκεια της περιόδου που αντιστοιχεί στο τελευταίο ένα τρίτο της διάρκειας ισχύος του ή κατά τη διάρκεια του μήνα που ακολουθεί μετά το πέρας ισχύος του, το αντίστοιχο ποσό της εγγύησης που καταπίπτει μειώνεται κατά 25 %.
2. Οι διατάξεις της παραγράφου 1 εφαρμόζονται μόνο στα πιστοποιητικά και στα αποσπάσματα πιστοποιητικών που επεστράφησαν στον οργανισμό έκδοσής τους κατά τη διάρκεια της δημοσιονομικής περιόδου σχετικά με την οποία εκδόθηκαν τα πιστοποιητικά με την προϋπόθεση ότι η επιστροφή τους έγινε έως τις 30 Ιουνίου της εν λόγω περιόδου.
ΚΕΦΑΛΑΙΟ IV
ΕΞΑΓΩΓΕΣ ΠΟΥ ΔΕΝ ΚΑΛΥΠΤΟΝΤΑΙ ΜΕ ΠΙΣΤΟΠΟΙΗΤΙΚΑ
Άρθρο 46
Για κάθε δημοσιονομική περίοδο από την 1η Οκτωβρίου 2004, εξαγωγές που δεν καλύπτονται από πιστοποιητικό είναι επιλέξιμες για καταβολή επιστροφών, εντός των ορίων ενός συνολικού αποθεματικού ύψους 40 εκατομμυρίων ευρώ για κάθε δημοσιονομικό έτος.
Άρθρο 47
1. Το άρθρο 46 δεν εφαρμόζεται στις εξαγωγές που πραγματοποιούνται στο πλαίσιο ενεργειών διεθνούς επισιτιστικής βοήθειας κατά την έννοια του άρθρου 10 παράγραφος 4 της συμφωνίας, ούτε στην παράδοση εμπορευμάτων που αναφέρονται στο άρθρο 4 παράγραφος 1 δεύτερο εδάφιο τρίτη περίπτωση και στο άρθρο 36, παράγραφος 1, στο άρθρο 40, παράγραφος 1, στο άρθρο 44, παράγραφος 1, και στο άρθρο 46, παράγραφος 1, του κανονισμού (ΕΚ) αριθ. 800/1999.
2. Το άρθρο 46 εφαρμόζεται στις εξαγωγές που πραγματοποιούν οικονομικοί φορείς οι οποίοι δεν είχαν στην κατοχή τους πιστοποιητικό επιστροφής από την αρχή της υπόψη δημοσιονομικής περιόδου ούτε είχαν στην κατοχή τους τέτοιο πιστοποιητικό την ημέρα της εξαγωγής. Οι αιτήσεις που υποβάλλονται από τον οικονομικό φορέα σύμφωνα με τους όρους του άρθρου 32 παράγραφος 1, κατά τη διάρκεια του δημοσιονομικού έτους, περιλαμβανομένης της υποβολής της αίτησης για την εν λόγω εξαγωγή, δεν επιτρέπεται να οδηγούν σε καταβολές που υπερβαίνουν τα 75 000 ευρώ.
Εάν η συγκεκριμένη αίτηση θεωρείται από την αρμόδια αρχή ως η τελωνειακή διασάφηση κατά την έννοια του άρθρου 5 παράγραφος 1 του κανονισμού (ΕΚ) αριθ. 800/1999, η ημερομηνία της εν λόγω αίτησης μπορεί να είναι, αν συμφωνεί η αρμόδια αρχή, η ημερομηνία κατά την οποία η τελωνειακή υπηρεσία αποδέχεται την εν λόγω διασάφηση εξαγωγής.
3. Το άρθρο 46 εφαρμόζεται μόνο στο κράτος μέλος στο οποίο είναι εγκατεστημένος ο οικονομικός φορέας.
Άρθρο 48
Τα κράτη μέλη γνωστοποιούν στην Επιτροπή, το αργότερο στις 5 κάθε μηνός, τα ποσά επιστροφών που χορηγήθηκαν δυνάμει του άρθρου 46 από τις 16 μέχρι το τέλος του προηγούμενου μήνα και το αργότερο μέχρι την 20η του τρέχοντος μηνός, τα ποσά επιστροφών που χορηγήθηκαν δυνάμει του άρθρου 46 από την 1η έως τη 15η του τρέχοντος μηνός. Κατά περίπτωση, τα κράτη μέλη πληροφορούν την Επιτροπή ότι κανένα ποσό δε χορηγήθηκε στο διάστημα μεταξύ των αντίστοιχων ημερών.
Αν το άθροισμα των ποσοτήτων που έχουν κοινοποιηθεί από τα κράτη μέλη ανέλθει σε 30 εκατομμύρια ευρώ, η Επιτροπή μπορεί, λαμβάνοντας υπόψη τις διεθνείς υποχρεώσεις της Κοινότητας, να αναστείλει, για περίοδο που δεν υπερβαίνει τις 20 εργάσιμες ημέρες, την εφαρμογή του άρθρου 46 στις εξαγωγές που δεν καλύπτονται από πιστοποιητικό επιστροφής.
Υπό τις ίδιες προϋποθέσεις η Επιτροπή έχει την ευχέρεια, σύμφωνα με το άρθρο 8 παράγραφος 3 του κανονισμού (ΕΚ) αριθ. 3448/1993, να αναστείλει, για περίοδο που υπερβαίνει τις 20 εργάσιμες ημέρες, την εφαρμογή του άρθρου 46 του παρόντος κανονισμού στις εξαγωγές που δεν καλύπτονται από πιστοποιητικό επιστροφής.
ΚΕΦΑΛΑΙΟ V
ΥΠΟΧΡΕΩΣΕΙΣ ΤΟΥ ΕΞΑΓΩΓΕΑ
Άρθρο 49
1. Κατά την εξαγωγή εμπορευμάτων, ο ενδιαφερόμενος υποχρεούται να δηλώσει τις ποσότητες των βασικών προϊόντων, των προϊόντων που προέρχονται από τη μεταποίησή τους ή των προϊόντων που εξομοιώνονται με μία από τις δύο αυτές κατηγορίες, σύμφωνα με το άρθρο 3, τα οποία έχουν πράγματι χρησιμοποιηθεί, κατά την έννοια του άρθρου 10 για την παρασκευή των εν λόγω εμπορευμάτων, για τα οποία πρόκειται να ζητηθεί χορήγηση επιστροφής, ή να αναφέρεται στη σύνθεσή τους αυτή εάν έχει προσδιοριστεί σύμφωνα με το άρθρο 10, τρίτο εδάφιο.
2. Εάν πρόκειται για εμπόρευμα που έχει χρησιμοποιηθεί για την παρασκευή εμπορευμάτων προς εξαγωγή, η δήλωση του ενδιαφερομένου περιλαμβάνει, αφενός, την ποσότητα του εμπορεύματος που έχει πράγματι χρησιμοποιηθεί και, αφετέρου, τη φύση και την ποσότητα καθενός από τα βασικά τα προϊόντα, τα προϊόντα που προέρχονται από τη μεταποίησή τους ή και τα προϊόντα που εξομοιώνονται με μία από τις δύο αυτές κατηγορίες σύμφωνα με το άρθρο 3, από τα οποία έχει παραχθεί το εν λόγω εμπόρευμα.
Ο ενδιαφερόμενος καταθέτει στις αρμόδιες αρχές, προς υποστήριξη της δήλωσής του, όλα τα έγγραφα και τις πληροφορίες που οι εν λόγω αρχές θεωρούν απαραίτητα.
Οι αρμόδιες αρχές χρησιμοποιούν κάθε πρόσφορο μέσο προκειμένου να ελέγξουν την ακρίβεια της δήλωσης η οποία τους υποβλήθηκε.
3. Κατόπιν αιτήσεως των αρμοδίων αρχών του κράτους μέλους, στο έδαφος του οποίου διεκπεραιώνονται οι τελωνειακές διατυπώσεις εξαγωγής, οι αρμόδιες αρχές των άλλων κρατών μελών τους γνωστοποιούν απευθείας όλες τις πληροφορίες που έχουν στη διάθεσή τους για να είναι δυνατό να ελεγχθεί η δήλωση του ενδιαφερομένου.
Άρθρο 50
Κατά παρέκκλιση από το άρθρο 49 και σε συνεννόηση με τις αρμόδιες αρχές, η δήλωση των προϊόντων ή/και εμπορευμάτων που χρησιμοποιήθηκαν μπορεί να αντικατασταθεί από συγκεντρωτική δήλωση των ποσοτήτων των προϊόντων που χρησιμοποιήθηκαν ή από παραπομπή σε δήλωση των ποσοτήτων αυτών, εάν έχουν ήδη προσδιοριστεί σύμφωνα με το άρθρο 10 τρίτο εδάφιο, υπό τον όρο ότι ο παραγωγός θέτει στη διάθεση των αρμόδιων αρχών όλα τα στοιχεία που είναι απαραίτητα προς επαλήθευση της δήλωσης.
Άρθρο 51
Εάν ο εξαγωγέας δεν καταρτίσει τη δήλωση που αναφέρεται στο άρθρο 49 ή δεν υποβάλει ικανοποιητικά στοιχεία προς υποστήριξη της δηλώσεώς του, δε μπορεί να χορηγηθεί σ' αυτόν επιστροφή.
Εντούτοις, εάν τα συγκεκριμένα εμπορεύματα παρατίθενται στις στήλες 1 και 2 του παραρτήματος IV, μπορεί να χορηγηθεί στο ενδιαφερόμενο μέρος, με ρητή αίτησή του, επιστροφή. Η φύση και η ποσότητα των βασικών προϊόντων που λαμβάνονται υπόψη για τον υπολογισμό αυτής της επιστροφής καθορίζονται από ανάλυση των προς εξαγωγή εμπορευμάτων σύμφωνα με τον πίνακα μετατροπής του παραρτήματος IV. Η αρμόδια αρχή αποφασίζει σχετικά με τους όρους υπό τους οποίους διεξάγεται η ανάλυση και τις πληροφορίες οι οποίες πρέπει να παρέχονται προς υποστήριξη της αίτησης.
Ο ενδιαφερόμενος επιβαρύνεται με τα έξοδα της εν λόγω ανάλυσης.
Άρθρο 52
1. Το άρθρο 49 δεν εφαρμόζεται στις ποσότητες γεωργικών προϊόντων που προσδιορίζονται σύμφωνα με το παράρτημα III, με εξαίρεση τις ακόλουθες:
α)
τις ποσότητες των προϊόντων που αναφέρονται στο άρθρο 49 παράγραφος 1, που εξάγονται υπό μορφή εμπορευμάτων τα οποία παράγονται εν μέρει από προϊόντα για τα οποία η καταβολή της επιστροφής στην εξαγωγή δεν καλύπτεται από τους κανόνες του άρθρου 1 παράγραφος 1, σύμφωνα με τους όρους του άρθρου 11 τρίτο εδάφιο·
β)
τις ποσότητες αβγών ή προϊόντων αβγών που εξάγονται υπό μορφή ζυμαρικών του κωδικού ΣΟ 1902 11 00·
γ)
την ποσότητα ξηρής ύλης που περιέχεται σε νωπά ζυμαρικά που αναφέρονται στο άρθρο 11 δεύτερο εδάφιο·
δ)
τη φύση των βασικών προϊόντων που έχουν πράγματι χρησιμοποιηθεί για την παρασκευή D-γλυκιτόλης (σορβιτόλης) των κωδικών ΣΟ 2905 44 και 3824 60 καθώς και, κατά περίπτωση, τις αναλογίες D-γλυκιτόλης (σορβιτόλης) που έχουν ληφθεί από αμυλώδεις ύλες και από σακχαρόζη·
ε)
τις ποσότητες καζεϊνών που εξάγονται υπό μορφή εμπορευμάτων του κωδικού ΣΟ 3501 90 90·
στ)
το βαθμό Plato της μπίρας από βύνη του κωδικού ΣΟ 2202 90 10·
ζ)
τις μη βυνοποιημένες ποσότητες κριθαριού που γίνονται δεκτές από τις αρμόδιες αρχές.
Η περιγραφή των εμπορευμάτων στη διασάφηση εξαγωγής και η αίτηση για καταβολή επιστροφής για εμπορεύματα του παραρτήματος III ακολουθούν την ονοματολογία του ίδιου αυτού παραρτήματος.
2. Όταν διενεργείται ανάλυση εμπορεύματος για την εφαρμογή των άρθρων 49, 50, 51 ή των παραγράφων 1 ή 3 του παρόντος άρθρου, χρησιμοποιούνται οι μέθοδοι ανάλυσης που αναφέρονται στον κανονισμό (ΕΟΚ) αριθ. 4056/87 της Επιτροπής (22) ή, εάν δεν αναφέρονται, οι μέθοδοι που εφαρμόζονται για την κατάταξη στο κοινό δασμολόγιο ομοειδών εμπορευμάτων που εισάγονται στην Κοινότητα.
3. Στο έγγραφο πιστοποιήσεως της εξαγωγής αναφέρονται οι ποσότητες των εξαγόμενων εμπορευμάτων και οι ποσότητες των προϊόντων που προβλέπονται στο άρθρο 49 παράγραφος 1 ή γίνεται μνεία της σύνθεσης που καθορίστηκε σύμφωνα με το άρθρο 10 τρίτο εδάφιο. Εντούτοις, σε περίπτωση εφαρμογής του άρθρου 51, δεύτερο εδάφιο, αντί για τις προαναφερόμενες ποσότητες, αναφέρονται οι ποσότητες βασικών προϊόντων που περιλαμβάνονται στη στήλη 4 του παραρτήματος IV, οι οποίες αντιστοιχούν στα αποτελέσματα της ανάλυσης του εξαγόμενου εμπορεύματος.
4. Για να χορηγηθεί επιστροφή για εμπορεύματα των κωδικών ΣΟ 0403 10 51 έως 0403 10 99, 0403 99 71 έως 0403 90 99, 0405 20 10, 0405 20 30 και 2105 00 99 τα εμπορεύματα πληρούν τις απαιτήσεις της οδηγίας 92/46/ΕΟΚ, και ιδίως την απαίτηση να έχουν παρασκευαστεί σε εγκεκριμένη εγκατάσταση και να συμμορφώνονται με την απαίτηση για επισήμανση υγειονομικής καταλληλότητας που ορίζεται στο σημείο A του κεφαλαίου IV του παραρτήματος Γ της εν λόγω οδηγίας.
Για να χορηγηθεί επιστροφή για εμπορεύματα των κωδικών ΣΟ 3502 11 90 και 3502 19 90, τα εμπορεύματα είναι σύμφωνα προς τις διατάξεις του κεφαλαίου ΧΙ του παραρτήματος της οδηγίας 89/437/EOK.
5. Για τους σκοπούς των άρθρων 49 και 50, κάθε κράτος μέλος ενημερώνει την Επιτροπή ως προς τα μέτρα ελέγχου που εφαρμόζονται στο έδαφός του για τα διάφορα είδη εξαγόμενων εμπορευμάτων. Η Επιτροπή ενημερώνει τα άλλα κράτη μέλη σχετικά.
Άρθρο 53
1. Σύμφωνα με τα άρθρα 49 και 50, για τα εμπορεύματα των κωδικών ΣΟ 0405 20 10, 0405 20 30, 1806 90 60 έως 1806 90 90, 1901 ή 2106 90 98 με υψηλή περιεκτικότητα σε γαλακτοκομικά προϊόντα των κωδικών ΣΟ 0402 10 19, 0402 21 19, 0405 ή 0406 ο ενδιαφερόμενος προσκομίζει δήλωση ότι κανένα από αυτά τα γαλακτοκομικά προϊόντα δεν έχει εισαχθεί από τρίτες χώρες ή προσδιορίζει τις ποσότητες αυτών των γαλακτοκομικών προϊόντων που έχουν εισαχθεί από τρίτες χώρες.
2. Για την εφαρμογή της παραγράφου 1, ο όρος «υψηλή περιεκτικότητα» σημαίνει ότι ανά 100 χιλιόγραμμα εξαγόμενων εμπορευμάτων περιέχονται 51 χιλιόγραμμα ή και μεγαλύτερη ποσότητα των γαλακτοκομικών προϊόντων.
3. Όταν ζητείται να καθορισθούν οι ποσότητες σύμφωνα με το άρθρο 10, τρίτο εδάφιο, η αρμόδια αρχή μπορεί να δεχθεί βεβαίωση του ενδιαφερομένου μέρους ότι δεν πρόκειται να χρησιμοποιηθούν ποσότητες των γαλακτοκομικών προϊόντων που αναφέρονται στην παράγραφο 1, οι οποίες έχουν εισαχθεί από τρίτες χώρες.
4. Μπορεί να γίνει δεκτή από την αρμόδια αρχή μία δήλωση σύμφωνα με την παράγραφο 1 ή μία βεβαίωση βάσει της παραγράφου 3 εάν αυτή πεισθεί ότι η τιμή η οποία καταβλήθηκε για το γαλακτοκομικό προϊόν που αναφέρεται στην παράγραφο 1 το οποίο ενσωματώθηκε στα εξαχθέντα εμπορεύματα είναι η ίδια ή προσεγγίζει την επικρατούσα τιμή στην κοινοτική αγορά για ένα ισοδύναμο προϊόν. Στη σύγκριση των τιμών, λαμβάνεται υπόψη η χρονική στιγμή κατά την οποία αγοράστηκε το γαλακτοκομικό προϊόν.
ΚΕΦΑΛΑΙΟ VI
ΚΑΤΑΒΟΛΗ ΤΗΣ ΕΠΙΣΤΡΟΦΗΣ
Άρθρο 54
1. Για τις εξαγωγές που πραγματοποιούνται μεταξύ της 1ης και της 15ης Οκτωβρίου κάθε έτους, η πληρωμή των επιστροφών δε γίνεται πριν από τις 16 Οκτωβρίου.
Για τις εξαγωγές που πραγματοποιούνται με υποβολή πιστοποιητικού επιστροφής που έχει εκδοθεί για μια δημοσιονομική περίοδο και όταν η Επιτροπή εκτιμά ότι υπάρχει κίνδυνος η Κοινότητα να μην ανταποκριθεί στις διεθνείς της υποχρεώσεις, οι πληρωμές επιστροφών που προβλέπεται να πραγματοποιηθούν μετά το πέρας της περιόδου αυτής δε γίνονται πριν από τις 16 Οκτωβρίου. Στην περίπτωση αυτή, η προθεσμία που προβλέπεται στο άρθρο 49 παράγραφος 8 του κανονισμού (ΕΚ) αριθ. 800/1999 μπορεί να παραταθεί προσωρινά στους τρεις μήνες και δεκαπέντε ημέρες με κανονισμό που δημοσιεύεται πριν από τις 20 Σεπτεμβρίου στην Επίσημη Εφημερίδα της Ευρωπαϊκής Ένωσης.
2. Κατά παρέκκλιση από την παράγραφο 6 του άρθρου 28 του κανονισμού (ΕΚ) αριθ. 800/1999, και όσον αφορά τα πιστοποιητικά επιστροφής που εκδίδονται για χρήση από την 1η Ιουνίου για εμπορεύματα που πρόκειται να εξαχθούν πριν από την 1η Οκτωβρίου, τα βασικά προϊόντα που αναφέρονται στο παράρτημα I του παρόντος κανονισμού μπορούν να παραμείνουν υπό τελωνειακό έλεγχο ενόψει της μεταποίησής τους για τρεις μήνες από την ημέρα αποδοχής της δήλωσης πληρωμής.
Κατά παρέκκλιση από την παράγραφο 5 του άρθρου 29 του κανονισμού (ΕΚ) αριθ. 800/1999, και όσον αφορά τα πιστοποιητικά επιστροφής που εκδίδονται για χρήση από την 1η Ιουνίου για εμπορεύματα που πρόκειται να εξαχθούν πριν από την 1η Οκτωβρίου, τα εμπορεύματα μπορούν να παραμείνουν υπό τελωνειακό καθεστώς αποταμιεύσεως ή ελεύθερης ζώνης για τρεις μήνες από την ημέρα αποδοχής της δήλωσης πληρωμής.
ΚΕΦΑΛΑΙΟ VII
ΥΠΟΧΡΕΩΣΗ ΚΟΙΝΟΠΟΙΗΣΗΣ
Άρθρο 55
1. Πριν από τις 10 κάθε μηνός, τα κράτη μέλη κοινοποιούν στην Επιτροπή:
α)
τα ποσά που αντιστοιχούν σε πιστοποιητικά επιστροφής που επεστράφησαν κατά τον προηγούμενο μήνα σύμφωνα με το άρθρο 45 παράγραφος 1·
β)
τα ποσά που αντιστοιχούν σε πιστοποιητικά επιστροφής που κατέστησαν πληρωτέα τον προηγούμενο μήνα, για τα οποία οι υποχρεώσεις που προβλέπονται στο άρθρο 31 παράγραφος 1 δεν εκπληρώθηκαν σύμφωνα με το άρθρο 31 παράγραφοι 2 ή 3·
γ)
τα πιστοποιητικά επιστροφής του άρθρου 40 που εκδόθηκαν κατά τον προηγούμενο μήνα, όπως αναφέρεται στο άρθρο 40·
δ)
τα πιστοποιητικά επιστροφής που εκδόθηκαν στη διάρκεια του προηγούμενου μήνα σύμφωνα με το άρθρο 49 του κανονισμού (ΕΚ) αριθ. 1291/2000.
Τα ποσά που αναφέρονται στο στοιχείο β) του πρώτου εδαφίου διαφοροποιούνται με βάση τη δημοσιονομική περίοδο του πιστοποιητικού επιστροφής με το οποίο συνδέονται.
2. Πριν από την 1η Νοεμβρίου κάθε έτους τα κράτη μέλη γνωστοποιούν στην Επιτροπή τα συνολικά ποσά που χορηγήθηκαν πριν από την 1η Οκτωβρίου του εν λόγω έτους βάσει πιστοποιητικών επιστροφών που εκδόθηκαν κατά τη δημοσιονομική περίοδο που λήγει στις 30 Σεπτεμβρίου του προηγούμενου ημερολογιακού έτους.
Άρθρο 56
1. Το αργότερο έως το τέλος του μηνός που ακολουθεί κάθε ημερολογιακό μήνα τα κράτη μέλη ανακοινώνουν στην Επιτροπή, μέσω του ασφαλούς, βασισμένου στο διαδίκτυο συστήματος ανταλλαγής δεδομένων γνωστού ως DEX, στατιστικές πληροφορίες σχετικά με τα εμπορεύματα που καλύπτονται από τον παρόντα κανονισμό για τα οποία χορηγήθηκαν επιστροφές κατά την εξαγωγή κατά τον προηγούμενο μήνα, κατανεμημένες ανά οκταψήφιο κωδικό ΣΟ. Οι πληροφορίες αυτές περιλαμβάνουν:
α)
τις ποσότητες των εν λόγω εμπορευμάτων, εκφραζόμενες σε τόνους ή σε άλλη μονάδα μέτρησης που προσδιορίζεται·
β)
το ποσό, εκφραζόμενο σε ευρώ ή σε εθνικό νόμισμα, των επιστροφών που χορηγήθηκαν κατά τον προηγούμενο μήνα κατά την εξαγωγή καθενός από τα σχετικά βασικά γεωργικά προϊόντα·
γ)
τις ποσότητες, εκφραζόμενες σε τόνους, κάθε βασικού γεωργικού προϊόντος για τις οποίες χορηγήθηκαν επιστροφές.
2. Πριν από την 1η Ιανουαρίου κάθε έτους, τα κράτη μέλη γνωστοποιούν στην Επιτροπή το συνολικό ποσό των επιστροφών που χορηγήθηκαν πραγματικά μέχρι τις 30 Σεπτεμβρίου του προηγούμενου έτους για εμπορεύματα που εξήχθησαν στη διάρκεια προγενέστερων δημοσιονομικών περιόδων και τα οποία δεν είχαν κοινοποιηθεί προηγουμένως, διευκρινίζοντας τις σχετικές περιόδους.
3. Για την εφαρμογή των παραγράφων 1 και 2, οι καταβληθείσες επιστροφές περιλαμβάνουν τις προκαταβολές. Οι περιπτώσεις απόδοσης αχρεωστήτως καταβληθεισών επιστροφών γνωστοποιούνται χωριστά.
ΚΕΦΑΛΑΙΟ VIII
ΤΕΛΙΚΕΣ ΔΙΑΤΑΞΕΙΣ
Άρθρο 57
Οι κανονισμοί (ΕΟΚ) αριθ. 3615/92, (ΕΚ) αριθ. 3223/93 και (ΕΚ) αριθ. 1520/2000 καταργούνται.
Οι παραπομπές στους καταργηθέντες κανονισμούς νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος ΙΧ.
Άρθρο 58
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται στις αιτήσεις που υποβάλλονται από 8 Ιουλίου 2005 για πιστοποιητικά προς χρήση από 1ης Οκτωβρίου 2005.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουνίου 2005.

Labels: 3
6